EBIKA BYA MATOOKE – ababaka\nHome Topic EBIKA BYA MATOOKE\nEBIKA BYA MATOOKE\nHome › Forums › Ababaka Discussions for Unity and Peace › Olulimi Oluganda / Luganda Language › EBIKA BYA MATOOKE\nThis topic contains 4 replies, has 2 voices, and was last updated by Omumbejja 10 years, 9 months ago.\nJuly 29, 2008 at 12:59 am #18809\nEbitooke ebimu babidibizza\nLEERO tugenda kwongera okulaba ebika by’amatooke n’engeri gye gaawuulibwamu:\nEkitooke kino kyatandikira mu ssaza ly’e Busiro. Okufaananako nga Nakyetengu nalyo likula lyewunzise kyokka lyo nga lisinga ku Nakyetengu obuwanvu era olw’obuwanvu bwalyo, kye liva lirabika nga lyewunzise.\nAbantu abatuula nga tebatereera baboogerako nti, ‘gundi tatereera ng’atudde, alinga eyalya lwewunzika.’\nTtooke lisibuka mu Kyaddondo. Omuntu bw’alya n’akkuta nnyo nga tayagala na kuva mu kifo ayogerwako mu ngeri y’okubalaata nti Lusumba amutuulidde.’\nAsibuka Buwaya mu Busiro kyokka teyettanirwa nnyo kuliibwa anti okuwaata atawaanya olw’eminwe gy’alyo okukula nga gyeweseemu ng’omwezi ogw’eggabogabo so nga si lye liwooma ennyo emmere.\nNakyo kitooke era ettooke litera okugejja bwe liba ku ttaka eddungi. Ebitooke bino tebikyalabika nnyo kubanga emmere yaabyo teyettanirwa nnyo.\nEkitooke kino abasuubuzi bajja nakyo okuva e Kiziba mu Tanganyika (Tanzania) ku mulembe gwa Ssekabaka Kamaanya. Muvubo ttooke lirabika bulungi, ligejja era liwooma emmere.\nWaliwo ebika by’amatooke amalala agatamanyiddwa buvo bwago era ng’ekireeta ekyo kitera kuva ku baagatuuma amannya okuba nga tebategeerekeka kyokka ng’amannya gaasigala nga gakozesebwa.\nAmannya g’ebitooke n’amatooke ago ge gano:\nMukaddaalikisa, Nakabinyi, Wakaliga, Namulondo, Nakijjumbi , Ntikka\n– ekyalituumya erinnya eryo lwa kuba ddene ng’omuntu tasobola kulyetikka yekka okuggyako nga balimutisse.\nMuno mwe mwava erinnya lyakyo ‘Ntikka.’,\nSula, Nalugolima, Kibuzi, Nassalugiri, Salalugazi, Kafuba, Nfuuka –\nKino kyatuumibwa erinnya eryo lwa kukyuka okuva mu kitooke ekyali kimanyiddwa ne kifuuka ekirala,\nKyewogola, Nabunuunika, Wakaliga, Nakawere, Nammogge, Nakabinyi n’amala\nJanuary 25, 2009 at 2:58 am #21909\nEbitooke mulimu ebikazi n’ebisajja\nMUNNANGE omulimi w’olusuku oba Nakitokolo, bw’otolulaga nti olwagala lukudduka.\nTotambulira mu lusuku lwo ng’osaatuuka, tuuka ku buli kitooke okikebere okiddaabirize.\nOlusuku bwe lukula ne lutuusa n’okussa nga tewalusimbamu kitooke kisajja ne gonja ludduka. Okanda kulaba nga terugimuka ate nga terussa nkota zeegasa.\nKisaana kijjukirwe nti ekitooke kya gonja okuggyako okulyako gonja, tekirina mirimu mirala gye kikola, anti endagala zaakyo tezikola mulimu gwonna era tekyeggamwamu nkuba wadde okwebikkirira olulagala lwakyo ng’otambulira mu nkuba. Awo we baggya endayira nti, ‘Amazima gennyini eggulu okunjokera mu kitooke kya gonja nga n’obukuba butonnyerera .’ Ebyayi byakyo tebikola mulimu gwonna wadde okubisibisa omubbi.\nEkitooke ky’embidde nakyo olulagala lwakyo terusiba mmere kyokka lukola emikolo emirala ku mwana azaalibwa nga mulenzi n’emikolo egikolebwa ku kitooke kyennyini anti kwe kusuulibwa obubi bw’omwana omuwere nga mulenzi, ko n’emikolo emirala.\nEbitooke bino byombi naddala embidde bikulu nnyo ebitasaana kubula mu lusuku. Ebitooke bino byombi bisimbibwa mu kifo nga tebiri mu nsindikagano ya bitooke birala olw’okusobola okubyawula amangu ku birala n’obutabisalako ndagala oba byayi byakukozesa ku mmere mu butanwa.\nNga tonnayunja ttooke, sooka okuulekuule omuddo okwetooloola ekikolo kw’ogenda okuliyunja. Totema mugogo na kiso ng’atema omuti mu nsiko. Omugogo gusale mpola n’eggonjebwa eruuyi n’eruuyi okusinziira etooke ly’oyagala okuyunja gye likutamidde era kwata ku mugogo nga gukka ogusse mpolampola okutuusa ettooke lwe linaatuuka wansi awatali kulikuba kigwo. Amatooke agatemwa ne geemegga oluusi ne gawagukako ekiwagu, eminwe ne gibuna emiwabo nga giwaguse oba ne gabetenteka gaddusa olusuku.\nBikka bulungi ekikolo okuyunjiddwa ettooke ng’okozesa ebigogo ne nnawandagala. Nnawandagala ke kalagala akatono akasembayo ku ttooke. Akalagala kano nako keegenderezebwa nnyo kubanga bw’okalagajjalira n’omala gakasuula omuntu n’akalaba n’akalondawo n’akatwala mu lusuku lwe, olulwo lukoozimba olulwe ne lussa enkota naddala ng’ekitooke okwabadde nnawandagala oyo kwabaddeko ettooke ddene bulungi.\nNg’omaze okuyunja, woolera omugogo ngogutegeka mu ngeri ennungi nga waggulu evudde ettooke etunula Bugwanjuba.\nKiwanuuzibwa nti akambe akasala ennyama tekakozesebwa kusalira, kusala ndagala oba kuyunja.\nOlusolobyo lw’okozesa mu lusuku lwo, bw’omala okulukozesa lukweke kubanga atakwagaliza lusuku olwo ayinza okulubba n’alutwala olusuku ne lulekera awo okukuwa emmere ennungi.Olusolobyo terukozesebwa kufumba mmere wadde okukola emirimu emirala ng’okuwanula eppaapaali.\nLaga obukulu bw’ekitooke ekisajja mu byobuwangwa by’Omuganda.\nPublished on: Saturday, 24th January, 2009\nJanuary 25, 2009 at 1:04 pm #21921\nJanuary 28, 2009 at 4:33 am #21944\nTonto Nakabululu kisajja oba kikazi by the way enjala ennuma onolabikako mu kiyungu oba ssebo gwe oyagala nfumbire yokka nakulaba nga orders zo zijja zikyayokya nze nange eyange endi mu ngalo nkulinze\nFebruary 4, 2009 at 7:49 pm #22037\nOlusuku obutakanduka kola bino |\nWritten by Christine Nakubulwa\nSunday, 01 February 2009 15:11\nSsentongo ng’ayooyoota olusulu lwe.\nABALIMI b’amatooke abamu baweddemu amaanyi lwa nsuku zaabwe kukanduka ne zitandika n’okussa enkota entono.\nEnnaku zino olw’ebiseera by’omusana okubeera ebiwanvu ng’ate n’enkuba tekyalina ssizoni kiba kirungi n’oyiiya nnyo okusobola okubeezaawo olusuku lwo.\nEkimu ku by’olina okutunuulira kwe kulaba ng’ekiriisa kyonna ekiva mu ttaka kyeyambisibwa ekitooke kino n’endu endala ezibeera ku kikolo.\nEkitooke okufuna ekiriisa ekimala, buli kitooke kirekeeko ebikolo bisatu. Kimu ekissizza oba ekigenda okussa n’ebito bibiri.\nBw’oba oyunja ettooke n’otema omugogo, n’enkolokolo yonna gisigulirewo ddala era weevudde oyiwewo evvu erigattiddwamu kaamulali oba ogule eddagala eritta ebiwuka oyiwemu. Kino kiyamba okutta ebiwuka nga kaasa, kayovu , n’ebirala.\nMu nnimiro yo temamu ensalosalo ezikuuma amazzi n’okukugira ettaka okukulugguka eri abo abalimira ku busozi. Naye ensalosalo zino zisime nga za buwanvu bwa ffuuti emu yokka okuva ku kitooke n’okukka wansi kisobozese emirandira gy’ekitooke okufuna amazzi agaterekebwamu n’ebiriisa ebirala.\nEnnimiro gyongeremu ebigimusa nga kalimbwe oba obusa bw’ente, obiyiwa mu nsalosalo emirandira ne gisobola okubisika.\nOkubikka olusuku nakyo kikulu kubanga kiyamba okukuumira amazzi mu ttaka n’okukola ebigimusa nga bivunze.\nWabula ebibikka tobiteeka ku kitooke kwennyini wabula bisse mu ffuuti ng’emu okuva ku kikolo.\nOmuddo gwa ‘Russian Confrey’ oguweebwa enkoko mulungi nnyo mu kubikka olusuku n’okugimusa ate nga w’ogusaayira guddamu mangu okumera wadde ku musana oba nkuba era muwangaazi.\nOkusimba emiti nga ffene ku mbugirizo z’ennimiro nakyo kiyamba okukola ekisiikirize amazzi ne gasobola okusigala mu ttaka n’omusana obutakuba bitooke butereevu kubimalamu mazzi.\nN’ekirala bw’olaba olimidde ebitooke mu kifo okumala ebbanga eggwanvu kyusaamu olimireko awalala ate ettaka liwummulemu oba oyinza okusalira ebitooke bino ebimu n’obisigulamu ate n’osimba ebipya.\nMu mwaka gumu ekitooke kibeera kikuze era ng’okisuubira okussaako ettooke eririibwa oluvannyuma lw’emyezi ena ng’endabirira y’olusuku nnungi.


Ab’eLusanja eby’aMuseveni babivuddeko bagenze wa Kadaga, twagala Palimenti ebeeko kyekolawo – Watchdog Uganda\nABATUUZE ab’ayononerwa amayumba gaagwe n’ebintu ebirala ku kyalo Lusanja ekisangibwa mu Town Coucil ye Kasangati mu Wakiso batabuse ne basalawo okulumba omukubiriza w’olukiiko lwe ggwanga olukulu Rebecca Kadaga abeeko kyakolawo, nga bagamba nti bakooye okusula wabweru, ngaate Gavumenti yali yasuubiza okubayamba.\nBano ababadde basoba mu 200 bategezezza nti ekibajje mu mbeera kwe kulaba nga ekiseera ky’eyongerayo kyokka nga tewali kikolebwa okuva omugagga Medard Kiconco bwe yasenda amayumba gaabwe nga ayambibwako poliisi nga 12 omwezi gwe kkumi.\nBagamba nti mu kiseera kino basula wabweru abamu mu zi weema ze bayegekereza mu kifo ekyo, kyokka nga buli olukya omugagga Kiconco ab’ewerera okubagobawo singa tebamuviira mu mirembe.\nKigambibwa nti ettaka lino Kiconco yaligula kuva ku Namasole wa Buganda Bagalayaze, kyokka nga ono yali yagenda mu maaso naawa abatuuze liizi ku ttaka lye limu, oluvanyuma ne yefuula nalitunda nga abatuuze tebategedde.\nBano baali basuubirwa okuliyirirwa kyokka kigambibwa nti Kiconco yagaana mu bugenderevu nasalawo okubasenda nga tebalina yadde omunwe gwe nnusu gwe bafunye.\nOluvanyuma lw’okubasenda bannabyabufuzi bangi omwali n’omukulembeze we ggwanga baendayo okubasasira era n’asuubiza okubaako kyakolawo kyokka n’okutuusa kati teri kyali kigenze mu maaso.\nOlwaleero kwe kusalawo okutambula bagende ku Palimenti beekubire enduulu eri omukubiriza w’olukiiko lwe gwanga olukulu balabe oba banayambibwa.


Bukedde Online - Meddie yanziba lwakuba nnali muto - Bad Black\nChameleon; Abaamupangisizza okuyimba n'atalabikako bamututte mu kkooti\nAlumyeko ssemaka amatu, omumwa n''ennyindo\nBAD Black alumirizza eyali muninkini we, Meddie Ssentongo nga bwe yamufera n’omukabiira ennaku olwo n''amuyiira ssente sso nga lwali lulenzi lulungi ate nga lumwagala ebitagambika.\nBad Black alumirizza eyali muninkini we, Meddie Ssentongo nga bwe yamukaabiranga ennaku n’ebizibu ebitaggwa olwo Black n’amuyiira ssente empitirivu.\nBlack yategeezezza kkooti y’ebyobusuubuzi nti ebbanga lyonna lye yamala ne Meddie Ssentongo oluvannyuma lw’okwawukana n’Omuzungu David Greenhalgh, Meddie yakozesa amagezi agaali gamwesera n’amusaba ssente ezitemera mu bukadde bwa doola 3.\n“Meddie yantengula omutima kubanga nnali muto mu myaka ate nga ye mukulu okunsinga ate ng’ansinga n’obugezi era ssente zonna ze yansabanga nnali nzimuweerawo nga sisoose na kufaayo nti zali za bizinensi, gye twali tugguddewo n’omuzungu,” Bad Black bwe yategeezezza omulamuzi Henry Peter Adonyo.\nKuno Black yagasseeko nti ng’ogyeko endabika ya Meddie etengula omutima gye yali tasobola kwesonyiwa, Meddie yagattangako n’okumulimba nti ssente zonna z’amuwa agenda kuzigulamu ebizimbe bibeere mu mannya gaabwe bombi kyokka bino byakomanga ku mimwa kubanga buli kintu Meddie kye yakola yali akiteeka mu mannya ge.\nBlack n'Omuzungu nga bali mu ssanyu ku kkooti\nMeddie okumulumiriza, yazze n’embooko y’omuwala obwedda atamuva ku lusegere wabula tetwategedde oba yabadde muninkini we oba y’omu ku bawolere be baatera okujja nabo ku kkooti.\nBlack ng’amannya ge amatuufu ye Shanita Namuyimbwa okutuuka okulumiriza Meddie bwe baacakalanga nga balya ssente z’Omuzungu kiddiridde endagaano Black gye yakola n’Omuzungu ng’amuddiza ebimu ku bintu ebiri mu mannya ge ne ssente enkalu olwo Omuzungu David Greenhalgh n’amugyako omusango gw’engassi gwe yali amuvunaana ne Meddie Ssentongo.\nBlack nga yeemoola n'omuzungu. Ebifaananyi byonna bya Nickolas Oneal\nOmuzungu bakira eyeeyisa ne Bad Black yasigala avunaana Meddie era natuuka n’okubowa amayumba ge ne akawunti ze ng’ayagala kkooti emusingise omusango era amuliyirire obuwumbi obusoba mu 12 ze yamubba.\nOmusango guddamu nga July 8, 2014.\nOmuyimbi Moroz eyayimba sikyalya bumpwancimpwaci afudde!


Bukedde Online - Engeri situleesi gy’ebuza amaanyi g'ekisajja\nEngeri situleesi gy’ebuza amaanyi g'ekisajja\nAkaboozi kanyuma ssaawa mmeka?\nOkulwawo okuzaala kirwaza ebizimba mu nnabaana...\nENSONGA y’amaanyi g’ekisajja zisonyiwaza abasajja bangi okwogerako. Era abalina ekizibu kino bakaluubirizibwa okunoonya obujjanjabi.\nEmbeera eno etera okubaawo omusajja bw’agenda akula.\nWabula ekirungi kiri nti singa amanya mangu ekireeseewo obuzibu buno kisoboka okukisalira amagezi n’atereera.\nOMANYA OTYA NGA TOLINA MAANYI:\nOmusajja atalina maanyi afuna obuzibu okucamuka. Ate bwe yeegaganula n’acamuka tamala bbanga ng’atengeredde n’agwa.\nKino kitegeeza nti kimuzibuwalira okucamuka okutuukira ddala ku ssa w’asanyusiza munne. Bw’aba yeekakabye akoma wakati, ate omusajja ali mu mbeera eno, bw’ayingira ebuziba n’embooge tebuguma ng’amaanyi gamuwedde.\nWaliwo ebintu bingi ebivunaanyizibwa ku musajja okucamuka n’okuwangaalira mu kisaawe omuli; obwongo, ebinywa, emisuwa, obutoffaali bw’omubiri n’ebitundu ebirala.\nKino kitegeeza nti singa omusajja aba n’ekizibu kyonna mu kimu ku bitundu bye eby’omubiri ebivunaanyizibwa ku kucamuka, olwo obuzibu buba butuuse.\nAli Male omukugu mu kubudaabuda abantu era nga ye mwogezi wa Uganda Counselling Association agamba nti amaanyi g’ekisajja gaviira ddala mu bwongo era obwongo singa bubaako ekibutawaanya kyonna, kizibu omuntu okufuna amaanyi. Naye ebyembi ensangi zino abantu balina ebitawaanya obwongo bingi ddala.\n“Emirimu gyabula, ate abatono abagirina ensimbi tebazirabako sso ng’ebyetaago bingi. Kino kireetera abasajja okuba mu kweraliikirira ebbanga lyonna ng’ebyokwegatta tebaagala kubirowoozako.\nOmusajja bw’aba n’ebimutawaanya tasobola kwegatta kuba obwongo bukola ng’entabiro ku kikolwa ky’okwegatta.” Bw’ayongerako.\nMale agattako nti n’okukozesa ebitamiiza, ebiragalalagala n’endya embi byonna byongera kusajjula mbeera.\nAte Dr. James Ssemakalu owa Kireka Medical Centre eky’abasajja okubulwa amaanyi g’ekisajja asinga kukissa ku ndwadde za kikaba nga kabootongo n’enziku kuba n’obwenzi bucaase nnyo.\nEkirala agamba nti endya embi ereese omugejjo mu basajja nayo nsonga nkulu ereemesa abasajja okufuna amaanyi. Okulya ebisiiike, ebiwoomerera n’ebitamiiza byonna bireeta omugejjo ogulwaza endadde nga puleesa.\nDr. Ssemakalu agamba nti abasajja abasinga abakeberwa nga balina ekizibu ky’omutima basooka kwemulugunya olw’obutaba na maanyi gamala.\nAgattako nti situleesi n’okweraliikira tosobola kubyawula ku kizibu kya musajja kubulwa maanyi ga mu kitanda.\nAte era abasajja abalina situleesi oba abeeraliikirira olw’ensonga ez’enjawulo batera okufuna obulwadde bwa puleesa ate nga nabwo bukola kinene mu kubuza amaanyi.\nOkwewala bino byonna kirungi omuntu okumanya nti okuba ne situleesi kiba kitegeeza nti omubiri gwo gulina embeera gye gulwanyisa, era singa tofaayo kugikolako esobola okukukosa ennyo.\nEkibi nti emirundi egisinga omusajja bw’amanya nti alina ekizibu ky’amaanyi g’ekisajja ate yeeyongera okweraliikirira ekimwongera okufuna endwadde nga puleesa.\nEbimu ku bireeta situleesi mulimu;\nEbizibu by’oku mirimu.\nEbizibu mu bufumbo.\nObulwadde oba okufiirwa omwagalwa.\nObuzibu mu byobulamu.\nAlina obuzibu weekwate bino;\nDR. Ssemakalu agamba nti ekisinga obukulu ye musajja alina obuzibu buno okukkiriza nti waliwo ekitatambula bulungi.\nOlwo ekiba kirina okuddako kwe kulaba omusawo amunnyonnyole awayinza okuba nga we wava obuzibu.\nBwe kiba nga kiva ku bulwadde nga puleesa oba omutima asobola okufuna eddagala erimuweweeza ekizibu ne kikendeera.\nAgattako nti kirungi buli musajja okwemanyiiza okukola dduyiro kubanga ayamba mu kugogola ebinywa, ayamba omusaayi okutambula obulungi n’asobola okusaza ekimu mu kisaawe.\nEngeri situleesi gy’ebuza amaanyi g''ekisajja


Enkaka - Wikipedia\nOmusujja gw’ekibumba, bulwadde obuleetebwa akawuka akayitibwa "hepatitis virus" era nga butera kukwata kibumba. Obubonero bw'obulwadde buno tebutera kulabibwa mangu naye bwe bukula omuntu atandika okufuna omusujja, okulumwa mu lubuto, okupeeruuka, okufuka omusulo omukwafu n'obulala. Akawuka kano (HVC) kasaasanyizibwa nga kayita mu kugabana omusaayi, omwana ayinza okukafuna ng’azaalibwa. Ebika by'obulwadde buno bya ngeri nnyingi nga A, B, C, D ne E. Tewali ddagala lya bulwadde buno lyakakasiddwa naye busobola okukendeezebwa nga beekebejja omusaayi oguba gugabiddwa. Omuntu akwatiddwa obulwadde buno abeera asobola okuggyibwamu ekibumba. Olw’obulwadde buno, ky’ova olaba ng’abantu baggyibwamu nnyo ebibumba ensangi zino. Obulwadde buno okusinga buli nnyo mu ssemazinga w'omuddugavu wamu n'obugwanjuba bwa Bulaaya era kigambibwa nti abantu wakati w'obukadde 150-200 be balina Obulwadde buno mu nsi yonna. Mu 2015, abantu abaafa Obulwadde buno baali 343,000.\n1 Engeri omusujja gw’ekibumba gye gusaasaanyizibwa\n2 Enkozesa y’eddagala\n3 Ensaasaanya y’omusujja gw’ekibumba\n5 Engeri z'okwewunda\n6 okugabana ebintu ebikozesebwa\n7 Maama okusiiga omwana\nEngeri omusujja gw’ekibumba gye gusaasaanyizibwaEdit\nObulwadde buno businga kusaasaanyizibwa nga buyita mu kugabana musaayi wamu n'engeri z'obujjanjabi ezirimu obulagajjavu.\nKigambibwa nti ensi 77 ezirimu obulwadde buno. Mu nsi ezo ne Amerika mweri. Mu Amerika bakozesa, “intravenogus drugs". Ensi endala Obulwadde mwe bulabibwa mulimu Rassia. Mu Russia, abantu akakadde kamu n'emitwalo esatu balina obulwadde buno.\nEnsaasaanya y’omusujja gw’ekibumbaEdit\nOkugabana omusaayi wamu n'ebintu ebikozesebwa okugaba omusaayi awatali kusooka kubaako ngeri ya kikugu kiviirako okusaasaanya Obulwadde buno. Ebintu ebikozesebwa mu ddwaliro ng’empiso, obugoye abasawo bwe bakozesa ku balwadde ab'enjawulo n'ebirala bisuubirwa okuba nga bisaasaanya obulwadde buno.\nWakyaliwo okutankanibwa oba obulwadde bw'enkaka busobola okusaasaanyizibwa nga buyita mu kwegatta. Waliwo okunoonyereza okulaga nti akawuka kano kasobola okusaasaanyizibwa nga kayita mu kwegatta nga bwe kiri ku kawuka akaleeta mukenenya. Ekibiina kya "the United States Department of veterans Affairs" kikubiriza abantu okukozesa obupiira okwetangira Obulwadde buno.\n"Tattoo" kigambibwa nti ziviirako obulwadde buno okusaasaana kubanga "dyes" zino abantu ze bateeka ku mibiri si nnungi era zaabulabe nnyo.\nokugabana ebintu ebikozesebwaEdit\nAbantu Okugabana ebintu nga egirita, obusenya, empiso n'ebintu ebirala ebiyinza okuviirako omusaayi okwetabika kisuubirwa okuba erimu ku makubo agasaasaanya obulwadde buno.\nMaama okusiiga omwanaEdit\nKigambibwa nti si kyangu maama okusiiga omwana obulwadde buno ng’akyali munda. Wabula omwana asobola okubufuna mu kaseera k’okuzaalibwa singa omusaayi gwe gw’omwana gweegatta n'ogwa maama we. Bamaama era baweebwa amagezi obutayonsa singa babeera n'ebiwundu ku nnywanto oba nga zivaamu omusaayi.\nBino bigyidwa ku "https://lg.wikipedia.org/w/index.php?title=Enkaka&oldid=20677"\nLast edited on 8 Gwakkuminebiri 2016, at 06:56\nLuno olupapula lwasemba okukyusibwamu ku 06:56, 8 Gwakkuminebiri 2016.


Olutalo lw’okulwanira e Gombolola ye Nakisunga e Mukono lukaaye!! NUP ne NRM ani atwala Munne?? – Watchdog Uganda\nSentebe Mubarack Sekikubo aliko kati owa NRM ku kkono ne Bogere Nsensebuse owa NUP avuganya\nOLUTALO lw’okulwanira obukulembeze bwe Gombolola ye Nakisunga e mukono lw’eyogeddemu ebbugumu abeesimbyewo balwana okusobola okufuna obuwanguzi.\nKino kyeyolekedde mu kunoonya obululu emirundi egisembayo nga bannaNUP abaayitamu nga bakulemberwa Omubaka wa Palimenti wa Munisipaari ya Mukono era nga ono ye Ssentebe wa NUP mu Disitulikiti ye Mukono Betty Nambooze okugenda ne banne okusaggulira obuwagizi omuntu waabwe eyesimbyewo, Susan Bogere Nsensebuse.\nOkuvuganya okwamaanyi kuli wakati wa Ssentebe aliko Mubarack Mubiru Sekikubo owa NRM ne Susan Bogere Nsensebuse owa NUP nga abawagizi ba bano buli omu awera kuwangula ntebe eno.\nSekikubo agamba nti ye talina kyatidde mu kalulu kano yadde nga bannakibiina banne bangi bagudde, kyagamba nti obuwagizi abulina nti era eby’obufuzi bye tabyesigamya nnyo ku bibiina bya bufuzi.\nAgamba nti akoze emirimu n’abantu be kitundu mwazaalibwa nga tasuubira nti bayinza okumuvaamu olw’omuggundu gwa NUP.\nOno azaalibwa mu muluka gwe Katente era nga gyakulidde, yaliko kkansala akiikirira e Gombolola eno ku lukiiko lwa Disitulikiti ye Mukono ekisanja kimu bwe yakimalaako nadda ku bwa Ssentebe ekifo kyamazeemu emyaka 5.\nOno awagirwa nnyo ba Ssentebe be byalo mu Nakisunga saako n’abavubuka.\nNsensebuse Bogere Susan ono ava mu muluka gwe Kiyoola oguliranye Katente kyokka nga abadde tamanyiddwa nnyo mu byabufuzi bya Gombolola eno, wabula kigambibwa nti eno bukojja bwe era nga alinayo ettaka n’amaka.\nOno yaliko omukubiriza w’olukiiko lwa Division ye Mukono mu kisanja eky’omwaka gwa 2011-2016 era ne yeesimbawo ku bwa Sentebe bwa Division eno kyokka ebintu ne bitagenda bulungi kwe kudda e Nakisunga gyavuganyiza kati ku bwa Ssentebe.\nEbibiina mwe bali bibayambyeko?\nYadde nga ebibiina by’obufuzi mu kiseera kino bivuddeyo ne biyamba ku bantu baabwe, kyokka e Nakisunga abakulembeze mu kibiina kya NRM tebavuddeyo kuyamba muntu waabwe, Tugezezaako okwogera ne Ssentebe wa NRM e Mukono Haji Twahir Sebaggala kyokka natalambulula bulungi lwaki tebayambye Sekikubo nga banaabwe abali ku ludda oluvuganya bwe bayamba owabwe.\nBetty Nambooze akulira NUP yalabiseeko mu kitundu kya Mukono South nga asaggulira abantu be bonna ab’esimbyewo obuwagizi basobole okuwangula.\nBehind Museveni’s dilemma on who to back for Speakership between Kadaga and Oulanyah\nBehind Museveni's dilemma on who to back for Speakership between Kadaga and Oulanyah


Eri Abaana—Kye Tuyigira ku Kuba ab’Ekisa\nOMANYI kye kitegeeza okuba omusosoze?—Kitegeeza obutayagala muntu olw’okuba endabika ye ya njawulo ku yiyo oba olw’okuba ayogera olulimi olutali lulwo. N’olwekyo obusosoze buzingiramu okuba n’endowooza enkyamu ku muntu nga tonnaba kumutegeera bulungi.\nOlowooza kiba kirungi okugamba nti omuntu tomwagala nga tonnaba kumutegeera bulungi oba olw’okuba mwawufu ku ggwe?— Nedda, tekiba kirungi okusosola omuntu era tekiba kikolwa kya kisa. Tetusaanidde kuyisa bubi muntu olw’okuba mwawufu ku ffe.\nLowooza ku kino. Olinayo omuntu gw’omanyi nga langi ye ya njawulo ku yiyo oba ng’ayogera olulimi olutali lulwo?— Era oyinza n’okuba ng’omanyiiyo abantu abalabika nga baawufu ku balala olw’akabenje ke baafuna oba olw’obulwadde. Abantu ng’abo obaagala era obalaga ekisa?—\nTwandiyisizza tutya abo aba langi endala oba ab’eggwanga eddala?\nBwe tuwuliriza Omuyigiriza Omukulu, Yesu Kristo, tujja kuba ba kisa eri abantu bonna. Tetusaanidde kusosola muntu olw’ensi gy’avaamu oba olwa langi ye. Tusaanidde okumulaga ekisa. Wadde nga bangi kino tebakikola, Yesu yayigiriza nti tusaanidde okulaga abantu bonna ekisa. Ka twetegereze ensonga eno.\nOmuyudaaya eyasosolanga abantu abalala yajja eri Yesu n’amubuuza nti, ‘Nkole ki okusobola okubeerawo emirembe gyonna?’ Yesu yali akimanyi nti oboolyawo omusajja oyo yali ayagala amuddemu nti abantu b’eggwanga lyaffe oba aba langi yaffe, be bokka be tusaanidde okulaga ekisa. N’olwekyo mu kifo ky’okuddamu ekibuuzo kye, Yesu yamubuuza nti: ‘Amateeka ga Katonda gatugamba kukola ki?’\nOmusajja yaddamu nti: ‘Oteekwa okwagala Yakuwa Katonda wo n’omutima gwo gwonna, era oteekwa okwagala muntu munno nga bwe weeyagala wekka.’ Yesu n’amugamba nti: ‘Ozzeemu bulungi. Kolanga bw’otyo era ojja kufuna obulamu obutaggwaawo.’\nNaye omusajja oyo yali tayagala kulaga kisa oba kulaga kwagala abo abataali ba ggwanga lye. N’olwekyo, yagezaako okufunayo ensonga gye yeekwasa. Yabuuza Yesu nti: “Muntu munnange y’ani?” Ayinza okuba nga yali asuubira Yesu okumuddamu nti: “Gye mikwano gyo” oba nti, “Be bantu abakufaanana.” Okusobola okuddamu ekibuuzo kye, Yesu yamugerera olugero olukwata ku Muyudaaya n’Omusamaliya. Yamugamba bw’ati:\nWaaliwo omusajja eyali ava e Yerusaalemi ng’aserengeta e Yeriko. Omusajja oyo yali Muyudaaya. Bwe yali atambula n’agwa mu banyazi. Baamukuba n’agwa wansi, ne batwala ssente ze n’engoye ze. Abanyazi baamukuba nnyo katono bamutte ne bamuleka ku mabbali g’ekkubo.\nNga wayiseewo akaseera katono, kabona yajja ng’atambula mu kkubo eryo. Yalaba omusajja eyali atuusiddwako ebisago eby’amaanyi. Ggwe kiki kye wandikoze?— Kabona yamwebalama n’adda ku luuyi olulala olw’ekkubo. Teyayimirira. Tewali kintu kyonna kye yakola okuyamba omusajja oyo.\nOmusajja omulala munnaddiini naye yajja ng’atambula mu kkubo eryo. Yali Muleevi eyaweerezanga mu yeekaalu e Yerusaalemi. Yayimirira okumuyamba?— Nedda. Wabula naye yamuyitako buyisi nga kabona bwe yakola.\nOluvannyuma, Omusamaliya naye n’ajja ng’atambula. Osobola okumulaba mu kifaananyi?— Yalaba omusajja Omuyudaaya ng’agudde ku kkubo nga yenna aliko ebiwundu. Tusaanidde okukijjukira nti Abasamaliya n’Abayudaaya baali tebaagalana. (Yokaana 4:9) Kati olwo, Omusamaliya yandimuyiseeko buyisi n’atamuyamba? Yandigambye nti: ‘Lwaki nnyamba Omuyudaaya ono? Yandinnyambye singa nze mbadde nkubiddwa’?\nLwaki Omusamaliya ye yali omuntu omulungi?\nOmusamaliya yalaba omusajja ng’agudde ku mabbali g’ekkubo, n’amusaasira. Yalaba nga tekisaanira kumuleka kufiira ku kkubo. N’olwekyo yava ku nsolo ye, n’asembera awali omusajja, n’amusiba ebiwundu. Yabifukako amafuta n’omwenge. Kino kyandiyambye ebiwundu okuwona. Oluvannyuma yasiba ebiwundu n’olugoye.\nOmusamaliya yasitula omusajja oyo n’obwegendereza n’amutuuza ku nsolo ye. Baaserengeta mpolampola ne batuuka ku nnyumba omusula abatambuze. Omusamaliya yapangisiza omusajja oyo ekisenge eky’okusulamu, era n’amulabirira bulungi.\nAwo Yesu n’abuuza omusajja ggwe yali ayogera naye nti: ‘Olowooza ani ku basajja bano abasatu eyali munne w’omuntu oyo eyagwa mu batemu?’ Wandizzeemu otya? Wandigambye nti kabona, oba Omuleevi, oba Omusamaliya?—\nOmusajja yaddamu nti: ‘Omusajja eyayimirira n’afaayo ku musajja eyali akubiddwa ye yali munne w’omusajja oyo.’ Yesu n’amugamba nti: ‘Oli mutuufu. Naawe genda okolenga bw’otyo.’—Lukka 10:25-37.\nOlugero olwo si lulungi nnyo? Lulaga bulungi abo be tusaanidde okutwala nga bannaffe. Bannaffe si gye mikwano gyaffe gyokka egy’oku lusegere. Era si beebo bokka aba langi yaffe oba aboogera olulimi lwaffe. Yesu yatuyigiriza okulaga abantu ekisa ka babe nga bava wa, bafaanana batya, oba boogera lulimi ki.\nBw’atyo ne Yakuwa Katonda bw’ali. Tasosola. Yesu yagamba nti, ‘Kitammwe ali mu ggulu omusana gwe agwakiza abantu abalungi n’ababi era enkuba ye agitonyeseza abantu abalungi n’ababi.’ N’olwekyo, tusaanidde okulaga abantu bonna ekisa nga Katonda bw’akola.—Matayo 5:44-48.\nOyinza otya okulaga abantu abalala ekisa?\nKati olwo, bw’onoolaba omuntu ng’atuusiddwako akabi, onookola ki?— Watya singa omuntu oyo wa mu nsi ndala oba nga langi ye ya njawulo ku yiyo? Era osaanidde okumuyamba kubanga muntu munno. Bw’oba nga tosobola kumuyamba, osobola okusaba omuntu omukulu n’akuyambako. Oba oyinza okuyita owa poliisi oba omusomesa n’amuyamba. Bw’onookola bw’otyo, ojja kuba olaze ekisa ng’omusajja Omusamaliya.\nOmuyigiriza Omukulu ayagala tube ba kisa. Ayagala tuyambe abantu bonna awatali kusosola. Eyo ye nsonga lwaki yagera olugero luno olw’Omusamaliya ow’ekisa.\nKu nsonga eno ey’okulaga abantu ekisa, ka babe ba langi ki oba ggwanga ki, soma Engero 19:22; Ebikolwa 10:34, 35; ne 17:26.\nOmusamaliya Akiraga nti Muliraanwa owa Nnamaddala


Bukedde Online - Museveni asuubizza okuyamba abasuubuzi n'abalimi okulinnyisa omutindo\nMuseveni asuubizza okuyamba abasuubuzi n'abalimi okulinnyisa omutindo\nAb'e Buyende bayomba olwa disitulikiti kuzzaayo ssente mu ggwanika lya Gav't\nKampeyini z'abesimbyewo ku Bwapulezidenti ...\nPULEZIDENTI Museveni agambye nti agenda kufuba okuyamba abasuubuzi b’engoye enkadde batandike okutunda engoye empya ezikolebwa kuno mu kaweefube gw’aliko ow’okulwanyisa ebbula ly’emirimu ng’ayita mu kuzzaawo amakolero.\n“Nja kuteesa n’abasuubula emivumbatulabe engeri gye nnyinza okubayamba nga mbawaayo obusente obutono n’okubafunira obwa ajenti bw’okutunda engoye empya ezikolebwa wano,” Museveni bwe yategeezezza.\nYabadde ku mukolo e Kololo, abawagizi beabeegattira mu kibiina Weebale Museveni, kwe baamunaanikidde omudaali eggulo nga bamusiima by’akoledde eggwanga.\nOmuluhhamya w’ekibiina kino, Tezikuba Ssajjabbi ye yasoose okwanjulira Pulezidenti lipoota yaabwe n’ategeeza nti ku bintu ebingi Pulezidenti by’akoledde eggwanga bakirabye nga kya mugaso okumusiima, era nga ku mukolo guno omu ku bakozi ba BUKEDDE Fa Ma, Kayibanda ye yabadde kalabaalaba.\nMuseveni yagambye nti Bannayuganda bafiirizibwa nnyo mu kutunda ebintu byaffe naddala ebirime nga kasooli nga tebyongeddwaako mutindo, n’awera okwongera ku byuma ebisa kasooli mu buli kitundu n’okutandikawo amasomero g’ebyemikono.\n“Mu Kampala mu buli divizoni hhenda kuzimbayo essomero ly’ebyemikono ne mu byalo ntandikire ku mutendera gwa disitulikiti, essaza oluvannyuma nzire ku buli ggombolola,” Museveni bwe yategeezezza.\nYasabye abantu okwegendereza nga balonda bamuleetere abo bokka abawagira enteekateeka za Gavumenti ate n’abantu abalina ebizibu ebitono ebyetaagisa obusente obutono, abakulembeze babazuule olwo bategeeze Gavumenti ebawe ssente.\nYayiseeyise mu bintu enfaafa Gavumenti ya NRM by’ekoze okuli enguudo, amasomero n’ebirala n’asuubiza okwongera ku bungi bw’amasannyalaze kiyambeko mu kutumbula amakolero.\nMuseveni asuubizza okuyamba abasuubuzi n’abalimi okulinnyisa omutindo\nTemweddiza bifo bya basajja mu maka\nFumbira omwami wo onyweze obufumbo


Katonda ‘Mwetegefu Okutusonyiwa’ Ebibi Byaffe | Funa Enkolagana\nBISOME MU Afrikaans Albanian Amharic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese (Simplified) Chinese (Traditional) Croatian Czech Danish Dutch English Estonian Ewe Fijian Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Luswayiri Luwalabu Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Uruund Venda Vietnamese Xhosa Yoruba Zulu\nKatonda ‘Omwetegefu Okusonyiwa’\n1-3. (a) Kiki ekyali kizitooweredde Dawudi, omuwandiisi wa Zabbuli, era omutima gwe omunakuwavu gwabudaabudibwa gutya? (b) Bwe twonoona, tuyinza kusitula mugugu ki, naye Yakuwa atukakasa ki?\nDAWUDI, omuwandiisi wa Zabbuli yawandiika bw’ati: “Obutali butuukirivu bwange buyiise ku mutwe gwange. Ng’omugugu omunene bunzitooweredde bunnemye. Nnyongobera, mmenyesemenyese.” (Zabbuli 38:4, 8) Dawudi yali amanyi bulungi obuzito bw’okulumirizibwa omuntu ow’omunda. Naye omutima gwe gwabudaabudibwa. Yakitegeera nti wadde nga Yakuwa akyawa ekibi, takyawa mwonoonyi kasita yeenenya mu bwesimbu era n’aleka ekkubo ebbi. Nga mukakafu nti Yakuwa mwetegefu okusaasira abo abeenenya, Dawudi yagamba: ‘Ai Yakuwa oli mwetegefu okusonyiwa.’—Zabbuli 86:5, NW.\n2 Bwe twonoona, naffe tuyinza okulumirizibwa omuntu waffe ow’omunda. Enneewulira eyo ya muganyulo. Eyinza okutukubiriza okubaako ne kye tukolawo okutereeza ensobi zaffe. Kyokka, waliwo akabi k’okutendewererwa olw’okulumirizibwa ekibi kye tukoze. Omutima gwaffe ogutulumiriza guyinza okututegeeza nti Yakuwa tajja kutusonyiwa, ne bwe twenenya. Singa ‘tumirwa’ okulumirizibwa ekibi kye tukoze, Setaani ayinza okutuleetera okulekulira, nga tulowooza nti Yakuwa atutwala ng’abatalina mugaso, abatasaanira kumuweereza.—2 Abakkolinso 2:5-11.\n3 Bw’atyo Yakuwa bw’atutunuulira? N’akatono! Okusonyiwa y’emu ku ngeri okwagala kwa Yakuwa okw’ekitalo gye kweyolekamu. Okuyitira mu Kigambo kye, atukakasa nti bwe twenenya mu bwesimbu, aba mwetegefu okutusonyiwa. (Engero 28:13) Okusobola okweggyamu endowooza nti Yakuwa tayinza kutusonyiwa, ka twekkaanye lwaki asonyiwa era n’engeri gy’asonyiwamu.\nEnsonga Lwaki Yakuwa ‘Mwetegefu Okusonyiwa’\n4. Kiki Yakuwa ky’ajjukira ku ngeri gye twakolebwamu, era kino kikwata kitya ku ngeri gy’akolagana naffe?\n4 Yakuwa amanyi ekkomo lyaffe. Zabbuli 103:14, wagamba: “Amanyi omubiri gwaffe; ajjukira nga ffe tuli nfuufu.” Teyeerabira nti tuli bitonde ebyakolebwa mu nfuufu era ebirina obunafu olw’okuba tetutuukiridde. Ebigambo “amanyi omubiri gwaffe,” bitujjukiza nti Baibuli egeraageranya Yakuwa ku mubumbi ate ffe ku bintu by’abumba. * (Yeremiya 18:2-6) Omubumbi Omukulu akolagana naffe okusinziira ku bunafu bwaffe bwe buli era ne ku ngeri gye tugobereramu oba gye twesambamu obulagirizi bwe.\n5. Ekitabo ky’Abaruumi kyogera kitya ku maanyi g’ekibi?\n5 Yakuwa amanyi bulungi amaanyi g’ekibi. Ekigambo kye kyogera ku kibi ng’ekintu eky’amaanyi ekinywezezza omuntu. Ekibi kya maanyi kwenkana wa? Mu kitabo ky’Abaruumi, omutume Pawulo annyonnyola bw’ati: ‘Tufugibwa ekibi,’ ng’abaserikale bwe bafugibwa omuduumizi waabwe (Abaruumi 3:9); ekibi ‘kifuze’ abantu nga kabaka (Abaruumi 5:21); ‘kituula,’ mu ffe (Abaruumi 7:17, 20); ‘amateeka gaakyo’ gakolera mu ffe, nga kigezaako okufuga obulamu bwaffe. (Abaruumi 7:23, 25) Ng’ekibi kirina amaanyi mangi nnyo ku mubiri gwaffe omunafu!—Abaruumi 7:21, 24.\n6, 7. (a) Yakuwa atunuulira atya abo abamenyese emitima era abaagala okusonyiyibwa? (b) Lwaki tetwandyeyinudde nti Katonda ajja kutusaasira?\n6 Bwe kityo, Yakuwa akimanyi nti tetuyinza kumugondera mu ngeri etuukiridde, ne bwe tuba nga twagala tutya. Atukakasa nti singa tumusaba okutusaasira n’omutima ogumenyese, ajja kutusonyiwa. Zabbuli 51:17, wagamba: “Ssaddaaka za Katonda ye mmeeme emenyese: omutima ogumenyese era oguboneredde, ai Katonda, toogugayenga.” Yakuwa tayinza kugaana oba kwesamba mutima “ogumenyese era oguboneredde” olw’okulumirizibwa ekibi.\n7 Kyokka, kino kitegeeza nti tuyinza okwekwasa obunafu bwaffe okwonoona nga tweyinula nti Katonda ajja kutusaasira? N’akatono! Yakuwa takola bintu olw’okukwatibwa obukwatibwa ekinyegenyege. Obusaasizi bwe buliko ekkomo. Tayinza kusonyiwa abo aboonoona entakera mu bugenderevu, ne bateenenya. (Abaebbulaniya 10:26) Kyokka, bw’alaba omutima ogumenyese, aba mwetegefu okusonyiwa. Kati ka twekenneenye ebigambo ebimu ebikozesebwa mu Baibuli okwogera ku ngeri eno ey’ekitalo eyoleka okwagala kwa Yakuwa.\nYakuwa Asonyiwa Kwenkana Wa?\n8. Kiki Yakuwa ky’akola ng’atusonyiye ebibi byaffe, era ekyo kituwa bugumu ki?\n8 Dawudi eyali yeenenyezza yagamba: ‘Ne nkwatulira ekibi kyange, n’obutali butuukirivu bwange ne ssibukweka n’onsonyiwa obutali butuukirivu obw’ekibi kyange.’ (Zabbuli 32:5) Ekigambo “n’onsonyiwa” kivvuunulwa okuva mu kigambo ky’Olwebbulaniya ekitegeeza ‘okusitula’ oba ‘okutwala.’ Engeri gye kikozesebwamu wano kitegeeza okuggyawo “ekibi, okwonoona.” N’olwekyo, Yakuwa yasitula ebibi bya Dawudi n’abitwala. Awatali kubuusabuusa kino kyakendeeza ku kulumirizibwa mu mutima Dawudi kwe yalina. (Zabbuli 32:3) Naffe tuyinza okuteeka obwesige mu Katonda asitula ebibi by’abo abamusaba okubasonyiwa nga basinziira ku ssaddaaka y’ekinunulo kya Yesu.—Matayo 20:28.\n9. Yakuwa ebibi byaffe abiteeka wala kwenkana wa okuva we tuli?\n9 Dawudi yakozesa ebigambo ebirala okunnyonnyola engeri Yakuwa gy’asonyiwamu: ‘Nga ebuvanjuba n’ebugwanjuba bwe biri ewala, bw’atyo bw’atutadde ewala ebyonoono byaffe.’ (Zabbuli 103:12) Ebuvanjuba weesudde ebugwanjuba bbanga ki? Mu ngeri emu, ebuvanjuba kye kifo ekisingayo okuba ewala okuva ebugwanjuba; byombi tebiyinza kusisinkana. Omwekenneenya omu agamba nti ebigambo ebyo bitegeeza “ewala ennyo nga bwe kisoboka; ewala ennyo nga bwe tuyinza okuteebereza.” Ebigambo bya Dawudi ebyaluŋŋamizibwa bitutegeeza nti Yakuwa bw’atusonyiwa, ebibi byaffe abiteeka wala nnyo ddala.\n“Ebibi byammwe . . . bijja kufuulibwa ng’omuzira”\n10. Yakuwa bw’asonyiwa ebibi byaffe, lwaki tetwandirowoozezza nti tuba tusigazza ebbala ly’ebibi ebyo?\n10 Wali ogezezzaako okuggya ebbala mu lugoye? Oboolyawo wadde nga wafuba nnyo, ebbala lyasigalamu. Weetegereze Yakuwa bw’ayogera ku ngeri gy’asonyiwamu: ‘Ebibi byammwe ne bwe biba ng’olugoye olumyufu, binaaba byeru ng’omuzira; ne bwe bitwakaala ng’ebendera, binaaba ng’ebyoya by’endiga.’ (Isaaya 1:18) Langi “entwakaavu” yali emu ku ezo ezaateekebwanga mu ngoye. * (Nakkumu 2:3) Ffe ku bwaffe tetuyinza kuggyawo bbala lya kibi. Ebibi ebigeraageranyizibwa ku langi emmyufu oba entwakaavu, Yakuwa ayinza okubifuula ebyeru ng’omuzira. Yakuwa bw’asonyiwa ebibi byaffe, tetwetaaga kulowooza nti tusigazza ebbala ly’ebibi ebyo.\n11. Mu ngeri ki Yakuwa gy’asuulamu ebibi byaffe emabega we?\n11 Mu luyimba olwoleka okusiima Keezeekiya lwe yayiiya oluvannyuma lw’okuwonyezebwa obulwadde obwali bugenda okumutta, yagamba Yakuwa: ‘Osudde ebibi byange byonna ennyuma w’amabega go.’ (Isaaya 38:17) Wano Yakuwa ayogerwako ng’atwala ebibi by’omwonoonyi eyeenenyezza n’abisuula emabega We gy’atabirabira wadde okubyekenneenya. Okusinziira ku kitabo ekimu, ebigambo ebyo biyinza okuba n’amakulu gano: “[Ebibi byange] obiggiddewo ddala.” Ekyo tekizzaamu nnyo maanyi?\n12. Nnabbi Mikka akiraga atya nti Yakuwa bw’asonyiwa, aggirawo ddala ebibi byaffe?\n12 Mu kisuubizo ky’okukomezebwawo ku butaka, nnabbi Mikka yali mukakafu nti Yakuwa yandisonyiye abantu be abeenenyezza: ‘Ani Katonda nga ggwe ayita ku kwonoona okw’abasigalawo ab’obutaka bwe? Era olisuula ebibi byabwe byonna mu buziba bw’ennyanja.’ (Mikka 7:18, 19) Teeberezaamu ebigambo ebyo kye byategeeza eri abantu abaaliwo mu biseera bya Baibuli. Kyali kisoboka okufuna ekintu kyonna ekyali kisuuliddwa mu “buziba bw’ennyanja”? Bwe kityo, ebigambo bya Mikka biraga nti Yakuwa bw’asonyiwa, aggirawo ddala ebibi byaffe.\n13. Ebigambo bya Yesu nti “otusonyiwe amabanja gaffe” bitegeeza ki?\n13 Yesu yakozesa ekyokulabirako ky’ababanja n’ababanjibwa okulaga engeri Yakuwa gy’asonyiwamu. Yesu yatukubiriza okusaba: ‘Otusonyiwe amabanja gaffe.’ (Matayo 6:12) Mu ngeri eyo, Yesu yageraageranya ebibi ku mabanja. (Lukka 11:4) Bwe twonoona, tuba ‘tubanjibwa’ Yakuwa. Ekitabo ekimu kyogera kiti ku makulu agamu ag’ekigambo ky’Oluyonaani ekivvuunulwa ‘okusonyiwa’: “Okusazaamu ebbanja nga tolisaba gw’olibanja.” Mu ngeri emu, Yakuwa bw’asonyiwa, asazaamu ebbanja eryandibadde litubanjibwa. N’olwekyo, aboonoonyi abeenenyezza bayinza okuddamu amaanyi. Yakuwa tagenda kukusaba kusasula bbanja ly’asazizzaamu!—Zabbuli 32:1, 2.\n14. Ebigambo “ebibi byammwe bisangulibwe” bikuwa kifaananyi ki?\n14 Engeri Yakuwa gy’asonyiwamu eyogerwako mu Ebikolwa by’Abatume 3:19: ‘Kale mwenenye, mukyuke, ebibi byammwe bisangulibwe.’ Ekigambo ekisembayo mu kyawandiikibwa ekyo kivvuunulwa okuva mu kigambo ky’Oluyonaani ekitegeeza ‘okusazaamu oba okuzikiriza.’ Okusinziira ku beekenneenya abamu, kirina amakulu ag’okusangula ebiwandiikiddwa. Ekyo kyasoboka kitya? Bwino eyakozesebwanga mu biseera eby’edda yabangamu langi enzirugavu, amasanda n’amazzi. Mangu ddala oluvannyuma lw’okukozesa bwino oyo, omuntu yalinga asobola okukozesa ekigoye ekibisi n’asangula by’awandiise. Ekyo kifaananyi kirungi ekiraga obusaasizi bwa Yakuwa. Bw’asonyiwa ebibi byaffe, abanga atutte ekigoye ekibisi n’abisangula.\nYakuwa ayagala tutegeere nti ‘mwetegefu okusonyiwa’\n15. Kiki Yakuwa ky’ayagala tumumanyeko?\n15 Bwe tulowooza ku byokulabirako bino ebitali bimu, tekyeraga bulungi nti Yakuwa ayagala tumanye nti mwetegefu okusonyiwa ebibi byaffe kasita twenenya mu bwesimbu? Tekitwetaagisa kutya nti ajja kutuvunaana ebibi ebyo mu biseera eby’omu maaso. Kino kiragibwa ekintu ekirala Baibuli ky’ebikkula ku busaasizi bwa Yakuwa obw’ekitalo: Bw’asonyiwa, yeerabira.\n“Ekibi Kyabwe Sirikijjukira Nate”\n16, 17. Baibuli bw’egamba nti Yakuwa yeerabira ebibi byaffe, eba etegeeza ki, era lwaki oddamu bw’otyo?\n16 Yakuwa yasuubiza bw’ati abo abaali mu ndagaano empya: “Ndisonyiwa obutali butuukirivu bwabwe, n’ekibi kyabwe sirikijjukira nate.” (Yeremiya 31:34) Kino kitegeeza nti Yakuwa bw’asonyiwa aba takyasobola kujjukira bibi? Nedda. Baibuli eyogera ku bibi by’abantu bangi Yakuwa be yasonyiwa, nga mw’otwalidde ne Dawudi. (2 Samwiri 11:1-17; 12:13) Kya lwatu Yakuwa amanyi ebibi bye baakola. Ebibi byabwe, okwenenya kwabwe era n’engeri Katonda gye yabasonyiwamu, biteekeddwa mu buwandiike tusobole okubiganyulwamu. (Abaruumi 15:4) Kati olwo, Baibuli etegeeza ki bw’egamba nti Yakuwa ‘tajjukira’ bibi by’abo b’asonyiwa?\n17 Ekigambo ky’Olwebbulaniya ekivvuunulwa ‘okujjukira’ tekitegeeza kujjukira bya mabega kyokka. Ekitabo Theological Wordbook of the Old Testament kigamba nti kizingiramu “okubaako ne ky’okolawo ekisaanira.” N’olwekyo, ‘okujjukira’ ekibi kizingiramu okubonereza aboonoonyi. (Koseya 9:9) Naye, Katonda bw’agamba nti “ekibi kyabwe sirikijjukira nate,” aba atukakasa nti bw’asonyiwa omwonoonyi eyeenenyezza, aba tajja kumubonereza mu kiseera eky’omu maaso olw’ebibi ebyo. (Ezeekyeri 18:21, 22) Bwe kityo, Yakuwa yeerabira mu ngeri nti tajjukira bibi byaffe asobole okuddamu okutuvunaana oba okutubonereza olw’ebibi ebyo. Tekizzaamu maanyi okumanya nti Katonda waffe asonyiwa era ne yeerabira?\nKiri Kitya ku Biva mu Kwonoona?\n18. Lwaki omwonoonyi bw’asonyiyibwa ebibi tekitegeeza nti tajja kutuukibwako bizibu biyinza kuva mu kkubo lye ekkyamu?\n18 Yakuwa okuba nti mwetegefu okusonyiwa kitegeeza nti omwonoonyi eyeenenyezza tatuukibwako bibi biva mu kkubo lye kkyamu? N’akatono. Tetuyinza kwonoona ne tulowooza nti tetujja kutuukibwako kabi konna. Pawulo yawandiika: “Omuntu kyonna ky’asiga era ky’alikungula.” (Abaggalatiya 6:7) Tuyinza okutuukibwako ebintu ebibi ebiva mu bikolwa byaffe. Kino tekitegeeza nti oluvannyuma lwa Yakuwa okutusonyiwa ate atuleetako akabi. Omukristaayo bw’agwa mu mitawaana, teyandirowoozezza nti, ‘Oboolyawo Yakuwa ambonereza olw’ebibi byange eby’emabega.’ (Yakobo 1:13) Ku luuyi olulala, Yakuwa taziyiza bizibu byonna ebiyinza okuva mu bikolwa byaffe ebikyamu. Okugattululwa mu bufumbo, embuto ezitaagalibwa, endwadde ez’obukaba, okuweebuuka—bino byonna bye bintu ebibi ebiyinza okuva mu kwonoona. Jjukira nti n’oluvannyuma lw’okusonyiwa Dawudi ebibi bye yakola Basuseba ne Uliya, Yakuwa teyaziyiza bizibu ebyatuuka ku Dawudi olw’ebikolwa bye.—2 Samwiri 12:9-12.\n19-21. (a) Amateeka agali mu Eby’Abaleevi 6:1-7, gaaganyula gatya eyazzibwako omusango n’oyo eyaguzza? (b) Bwe tulumya abalala olw’ekibi kyaffe, Yakuwa asanyuka bwe tukola ki?\n19 Ebibi byaffe biyinza okuleetawo ebizibu ebirala naddala singa abalala bakosebwa olw’ebikolwa byaffe. Ng’ekyokulabirako, lowooza ku ebyo ebyogerwako mu Eby’Abaleevi essuula 6. Amateeka ga Musa wano googera ku muntu akola ekibi eky’amaanyi ng’abba, ng’alyazaamaanya oba ng’anyaga Muisiraeri munne. Omwonoonyi yeegaana ekibi kye, n’atuuka n’okulayira nti takikolanga. Mu mbeera eno, abakwatibwako bombi bakubagana empawa. Kyokka, oluvannyuma omwonoonyi alumirizibwa omuntu we ow’omunda era n’ayatula ekibi kye. Okusobola okusonyiyibwa Katonda, alina okukola ebintu ebirala bisatu: okukomyawo ebintu bye yatwala, okusasula omutango gwa kimu kya kutaano eky’ebintu bye yabba, era n’okuwaayo endiga ennume ng’ekiweebwayo eky’ebibi. Ate era, Amateeka gaagamba: “Kabona anaamutangiriraga mu maaso ga Mukama, naye anaasonyiyibwanga.”—Eby’Abaleevi 6:1-7.\n20 Etteeka lino yali nteekateeka ey’obusaasizi eyakolebwa Katonda. Yaganyulanga eyabbibwa ebintu bye bwe byakomezebwawo, era awatali kubuusabuusa yawulira bulungi omwonoonyi bwe yamala n’akkiriza ekibi kye. Mu kiseera kye kimu, amateeka gaaganyulanga nnyo oyo eyakubirizibwanga omuntu we ow’omunda okukkiriza ekibi kye. Mazima ddala, singa teyakkikirizanga, teyandisonyiyiddwa Katonda.\n21 Wadde nga tetuli wansi w’Amateeka ga Musa, Amateeka ago gatuyamba okutegeera endowooza ya Yakuwa, nga mw’otwalidde n’eyo gy’alina ku kusonyiwa. (Abakkolosaayi 2:13, 14) Bwe tulumya abalala olw’ekibi kyaffe, Katonda asanyuka bwe tufuba okutereeza ensonga. (Matayo 5:23, 24) Kino kiyinza okuzingiramu okukkiriza ekibi kyaffe, okukkiriza nti tusobezza, era n’okwetonda. Olwo nno, tuyinza okusaba Yakuwa okutusonyiwa ng’asinziira ku ssaddaaka ya Yesu.—Abaebbulaniya 10:21, 22.\n22. Kiki ekiyinza okujjira awamu n’okusonyiyibwa Yakuwa?\n22 Okufaananako omuzadde yenna omwagazi, Yakuwa bw’atusonyiwa era ayinza n’okutukangavvula. (Engero 3:11, 12) Omukristaayo eyeenenyezza, ayinza okufiirwa enkizo ye ey’okuweereza ng’omukadde, omuweereza mu kibiina, oba ng’omubuulizi ow’ekiseera kyonna. Kiyinza okumunakuwaza okufiirwa enkizo ebadde ey’omuwendo gy’ali. Kyokka, okukangavvulwa ng’okwo tekutegeeza nti Yakuwa tamusonyiye. Tulina okujjukira nti okukangavvulwa Yakuwa bukakafu obulaga nti atwagala. Okukukkiriza n’okukugoberera kiganyula ffe.—Abaebbulaniya 12:5-11.\n23. Lwaki tetwandirowoozezza nti tetuyinza kusaasirwa Yakuwa, era lwaki twandikoppye engeri gy’asonyiwamu?\n23 Nga kizzaamu nnyo amaanyi okumanya nti Katonda waffe ‘mwetegefu okusonyiwa’! Ka tube nga tukoze nsobi ki, tetulowoozanga nti tetuyinza kusaasirwa Yakuwa. Bwe twenenya mu bwesimbu, ne tubaako ne kye tukolawo okutereeza ensobi, ne tusaba Yakuwa okutusonyiwa ng’asinziira ku musaayi gwa Yesu ogwayiibwa, tuyinza okuba abakakafu nti ajja kutusonyiwa. (1 Yokaana 1:9) Ka tukoppe engeri gy’asonyiwamu nga tukolagana ne bannaffe. Ate oba, Yakuwa atakola kibi asobola okutusonyiwa, olwo ffe abantu aboonoonyi tetwandifubye nnyo okusonyiwagana?\n^ lup. 4 Ekigambo ky’Olwebbulaniya ekikyusibwa “omubiri gwaffe” era kikozesebwa ku bintu omubumbi by’abumba.—Isaaya 29:16.\n^ lup. 10 Omunoonyereza omu agamba nti langi emmyufu oba entwakaavu eyogerwako wano “yali ekwatira ddala mu lugoye. Enkuba, okwoza, wadde okukozesa olugoye olwo ekiseera ekiwanvu, kyali tekiyinza kugiggyamu.”\n2 Ebyomumirembe 33:1-13 Lwaki Yakuwa yasonyiwa Manase, era ekyo kituyigiriza ki ku busaasizi bwa Yakuwa?\nMatayo 6:12, 14, 15 Lwaki twandisonyiye abalala nga waliwo ensonga esinziirwako okubasonyiwa?\nLukka 15:11-32 Olugero luno lutuyigiriza ki ku ngeri Yakuwa gy’ali omwetegefu okusonyiwa, era ekyo kikuleetera kuwulira otya?\n2 Abakkolinso 7:8-11 Kiki kye tuteekwa okukola okusobola okusonyiyibwa Katonda?


Bukedde Online - Minisita Ssempijja ne mukyala we baleppuka na gwa ttaka\nAbaserikale nga bafuluma ekikomera omuli ettaka erikaayanirwa minisita Ssempijja (mu katono) ne Ssajjabi.\nMINISITA w'ebyobulimi, obulunzi n'obuvubi, Vincent Bamulangaki Ssempijja kkooti y'ebyettaka emuyisizzaako ekibaluwa ekimuyimiriza okukolera ekintu kyonna ku ttaka ly'e Mutundwe lye bakaayanira ne Benard Ssajjabi.\nEkiragiro kino kyayisiddwa omuwandiisi wa Kkooti y'ebyettaka, Samuel Emokor nga kiragira Ssempijja ne bane okuli Jane Mbabazi ne Matia Ssewasswa obutabaako kye bakolera ku ttaka lino okuli okuzimba oba okulitunda okutuusa ng'omusango ogwabawawaabirwa Ssajjabi guwedde okuwulirizibwa.\nBernard Ssajjabi omutuuze w'e Kabojja mu Kampala yatutte minisita Ssempijja, mukazi we Jane Mbabazi, Matia Ssewaswa ne Joseph Balidukawo mu kkooti Enkulu evunaanyizibwa ku by'ettaka ng'agisaba eyimirize emirimu egikolebwa ku ttaka lino erisangibwa e Mutundwe Kibuga Zooni II ku Block 32 Plot 572 eriwezaako obugazi bwa decimolo 14.\nSsajjabi agamba nti okuddukira mu kkooti kyaddirira minisita Ssempijja ne mukyala we, okutandika okuzimba ekizimbe kya kalina ku ttaaka lye n'okusaawa emiti gye n'olusuku oluvannyuma lw'okuferebwa Matia Ssewaswa ne Joseph Balikuddembe abaamufera ne bamuguza ekitundu ku ttaka lye.\nKu Lwokutaano Ssajjabi ng'akulembeddwamu atwala poliisi y'e Mutundwe, Shaban Mugenyi ng'ali wamu n'omutabaganya wa poliisi n'omuntu waabulijjo okuva e Katwe, Robert Maganda n'abaakakiiko k'ekyalo, baagenze ku ttaka lino okukwasa Mbabazi ekiwandiiko kya kkooti ekiyimiriza emirimu gyonna egikolebwaako.\nBano baasanze akaseera akazibu olw'okusanga bakanyama nga bayiiriddwa mu kifo kino. Wabula oluvannyuma lw'okwogerezeganya n'abaserikale, baabakkirizza okuyingira munda era akulira abazimbi n'assa omukono ku kiragiro kya kkooti okukkiriza nti akifunye.\nOluvannyuma abazimbi abaabadde bakola baasabye poliisi okubawaayo akadde okumalawo omusenyu gwe baabadde batabudde nga bwe balinda mukama waabwe okubasasula ensimbi zaabwe baamuke ekifo.\nSSAJJABI ANNYONYODDE ENGERI GYE YAFUNAMU ETTAKA\nYagambye nti ettaka lino yaligula mu 2015 ku bukadde 43, okuva ku Matia Ssewaswa ne Joseph Balidukawo mu 2016 n'akola ku kyapa kyokka yeewunya minisita eyagula mu 2018, okuva ku Farouk Ssekyondwa eyasooka okugula ku Ssewaswa gy'akalambira nti ettaka lirye n'atuuka n'okuzimbako.\nJoseph Mubanda ssentebe w'ekyalo yagambye nti ensonga zino azimanyiiko era n'ekiragiro kya kkooti yakifunyeeko kyokka engeri gye ziri mu kkooti talina ky'ayinza kuzogerako. Jane Mbabazi bwe yatuukiriddwa ku ssimu yategeezezza nti ensonga ziri mu kkooti era talina kya maanyi ky'agenda kuzogerako.\nKkooti ya Kisekwa ezzeemu okuwuliriza omusango gw'Empeewo


Bukedde Online - Abakulembeze ba bodaboda basonze ku ttemu we liva\nAbakulembeze ba bodaboda basonze ku ttemu we liva\nAbaakwatibwa ku Mutaasa Kafeero basimbiddwa...\nABAKULEMBEZE ba boodabooda nabo ekizibu ky’okutereeza omulimu gwabwe kibasuza tebeebase.\nJoseph Habiyaremye, ssentebe wa Kampala Central Division Boodabooda Riders Co-operative Society, yagambye nti nabo basula ku bunkeenke olw’abantu abatategeerekeka gye bava abayingira omulimu gwabwe buli lunaku n’ebigendererwa ebitamanyiddwa.\nYagambye nti abantu bano empisa zaabwe zibeera tezimanyiddwa, obukugu bwabwe mu kuvuga ppikippiki tewali abumanyi, nga ne we basinziira okukola tewali amanyiiwo.\nAlumiriza nti abantu bano bebavaako envuga embi ereetedde obulamu bw’abantu okutokomoka, ate era be bavaamu abamenyi b’amateeka kubanga kibeera kizibu okubalondoola olw’obutaba na bibakwatako biruamu.\nYakiikidde poliisi ensingo olw’okusiba abantu bwe bati mu mulimu gwabwe kubanga mu kusooka baagezaako nnyo okubakwata nga babatwalira poliisi, wabula ng’ebata ne baddamu okukola nga tewali abakuba ku mukono.\nYawadde gavumenti amagezi nti bw'eba eyagala okutereeza boodabooda, obuvunaanyizibwa ebukwase bo bennyini kubanga omulimu guno bagumanyi nnyo.\n“Buli wa boodabooda alina okuba ne siteegi waakolera ate ng’ebimukwatako byonna biwandiikiddwa bulungi.\nAbaagala okuyingira omulimu guno nabo balina okubaako siteegi we batandikira ne baggyibwako ebiwandiiko ebibakwatako nga tebannatandika kukola,” Habiyaremye bwe yagambye.\nYayongeddeko nti abantu abategekeddwa bwe bati ne batandika n’okukola ebibiina by’okutereka n’okwewola, kizibu ate okwenyigira mu bumenyi bw’amateeka kubanga babeera n’ekigendererwa ate babeera bakimanyi nti ebibonerezo bikambwe.\nYannyonnyodde nti bo mu kibiina kyabwe beefubyeko okulaba nga bayigiriza bammemba baabwe okuvuga obulungi ku luguudo, n’okubafunira ebiwandiiko ebibakkiriza okuvuga ppikippiki.\nWabula agamba nti wadde kino bakikola naye enkyukakyuka gye kireeta ntono nnyo kubanga abasinga obungi tebafuna kutendekebwa mu kibuga.


Bukedde Online - Omuntu omu afiiridde mu lukung'aana lwa 'Togikwatako' e Rukungiri\nOmuntu omu afiiridde mu lukung'aana lwa 'Togikwatako' e Rukungiri\nAb’e Baamunaanika basizza nga nkuyege ku...\nOMUNTU omu afiiridde mu lukung'aana lwa ‘’Togikwatako’’ e Rukungiri oluvannyuma lwa poliisi okubakubamu amasasi nga balwanagana nayo bw'ebadde eremesa Col. Kiiza Besigye okugenda mu kisaawe okwogera gye bali.\nBino bibaddewo e Rukungiri poliisi ng'egezaako okulemesa Besigye ne bannabyabufuzi b’oludda oluvuganya gavumenti okubadde Loodi Meeya wa Kampala, Erias Lukwago n’avuganya ku bwa Pulezidenti bwa FDC Patrick Amuriat okwogera eri abantu mu kisaawe e Rukungiri.\nAbantu bataamye ne batandika okugikasukira amayinja nayo n’ebaddiza omuliro ng’ebakuba amasasi ne ttiyaggaasi.\nAfudde ategeerekeseeko lya Kato ng’abadde muvuzi wa bodaboda ku siteegi ya Nabugabo mu Kampala.\nOluvannyuma lw’abantu okulinnya poliisi ku nfeete, bakutte omulambo obwanga ne babwolekeza ekitebe kya poliisi e Rukungiri era bwe babadde batuuka poliisi n’eddamu buto okubakubamu ttiyaggaasi omulala olwo ne babuna emiwabo.\nAkanyoolagano nga Poliisi eremesa Besigye okutuuka ku kisaawe awabadde oluklung'aana katutte essaawa 2 Kyokka oluvannyuma atuuse n’ayogera eri abantu n’agamba nti aba 'Togikwatako' tebajja kussa mukka okutuusa ng’eggwanga linunuddwa.\nWabula Poliisi etegeeezza nti baabadde tebagitegeezezza nti wagenda kubaawo olukung’ana wadde nga Amuriat ategeezezza nti yababuulidde ku lukung'aana lwe kyokka ne bagaana okumuwuliriza.\nOmwogezi wa Poliisi mu ttuntutundu lya Kigezi, Elly Mate ategeezezza nti omuntu omu y'afiiridde mu kavuvung'ano kano era akubiddwa jjinja so ssi ssasi ng'abantu bwe babityebeka.


Translation of the meaning of Sura Al-Jaathiya - الترجمة اللوغندية - المؤسسة الإفريقية للتنمية - Noble Quran encyclopedia\nTranslation of the meaning of Sura: Al-Jaathiya\nAya: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37\n2. Okussa kwe kitabo (Kur’ani) kyava wa Katonda nantakubwa ku mukono mugoba nsonga.\n3. Mazima mu (ggulu omusanvu n'ensi mulimu obubonero obwenkukunala (obulaga obuyinza bwa Katonda) eri abakkiriza.\n4. Era ne mu kutondebwa kwa mmwe, neebyo byasasaanya mu bitambulira (ku nsi) bubonero eri abantu abakakasa (okubeerawo kwa Katonda n’obuyinza bwe).\n5. N’okwawukana kw'ekiro n’emisana nebyo Katonda byassa okuva waggulu (enkuba) mu bigabwabye naalamusa nabyo ensi olubvannyuma lw'okufa kwayo, n'okutambuza empewo bubonero eri abantu abategeera.\n6. Ebigambo bya Katonda ebyo (ebiraga obubonero bwe) tubikusomera mu butuufu, olwo bigambo ki oluvanyuma lwo kuwakanya Katonda n’ebigambo bye bye balikkiriza!\n7. Okubonabona kuli ku buli omuyitirivu w’okulimba omwonoonyi.\n8. Awulira ebigambo bya Katonda nga bimusomerwa oluvanyuma naakalambira nga yeekuluntaza ng'alinga atabiwulidde, kale musanyuse nga (omuwa amawulire) g’ebibonerezo ebiruma ennyo.\n9. Bwamanya ekintu kyonna mu bigambo byaffe akifuula kya kujeeja, abo balina ebibonerezo ebinyoomesa.\n10. Mumaaso gaabwe omuliro Jahannama gubalinze era bye bakola tebigenda kubagasa kintu kyonna wadde ab’emikwano bebeteerawo nebava ku Katonda era balina ebibonerezo ebisuffu.\n11. (Kur’ani) eno, kyakulungamya. era abo abawakanya ebigambo bya Mukama omulabirizi waabwe balina ebibonerezo ebimu kwebyo ebikambwe ebiruma ennyo.\n12. Katonda yooyo eyabagondeza ennyanja, amaato gabe nga gatambulira ku yo olwekiragiro kye, era mube nga musobola okunoonya mu bigabwa bye, era musobole okwebaza.\n13. Era yabagondeza ebyo ebiri mu ggulu omusanvu nebyo ebiri mu nsi, nga byonna biva gyali. Mazima mwekyo mulimu obubonero (obulaga okubaayo kwa Katonda n’obuyinza bwe) eri abantu abafumitiriza.\n14. Gamba abo abakkiriza basonyiwe abo abatasuubira (kusisinkana) naku za Katonda, alyoke asasule abantu olwebyo bye bakola.\n15. Oyo akola emirimu emirungi akolera mwoyo gwe, ate oyo ayonoona (akabi k'okwonoona kwe) kadda eri mwoyo gwe, oluvanyuma eri Mukama omulabiririz wa mmwe gye mulizzibwa.\n16. Mazima twawa abaana ba Israil ekitabo n’okulamula wakati wa bantu n’obwa Nabbi netubagabirira ebirungi era netubasukkulumya ku bantu abalala (abaaliwo ku mulembe gwabwe).\n17. Era twabawa obunnyonnyofu bwe kigambo (ekikwata ku kutumwa kwa Nabbi Muhammad) olwo nno tebayawukana okugyako luvannyuma lwa kumanya kubajjira (nga ekyo baakikola) olwo bukyayi obwali wakati waabwe, mazima Mukama omulabirizi wo agenda kulamula wakati waabwe ku lunaku lw’enkomerero mwebyo bye bayawukanangamu.\n18. Oluvanyuma twakussa (ggwe Muhammad) ku nkola ennambulukufu ku kigambo kye (ddiini) kale gigoberere, era togoberera okwagala kwabo abatamanyi.\n19. Anti mazima bo tebayinza kukuyamba kintu kyonna kukutaasa Katonda, era mazima abeeyisa obubi abamu mu bo banywanyi ba bannaabwe, naye Katonda ye munywanyi w'abamutya.\n20. Eno (Kur’ani) mumuli eri abantu, era bulungamu na kusaasira eri abantu abatya Katonda abannamaddala.\n21. Abaffe oba abo abeewerebye ebibi basuubira nti tuyinza okubafuula nga abo abakkiriza ne bakola emirimu emirongoofu nga obulamu bwabwe n’okufa kwabwe bifaanana (nedda) okulamula kwabwe kubi.\n22. Era Katonda yakola eggulu ne nsi mu butuufu era buli mwoyo gulyoke gube nga gusasulwa olwebyo, bye gwakola era bo si bakulyazamanyizibwa.\n23. Abaffe olabye oyo okwagalakwe nga kwafuula Katonda we, Katonda naamubuza awamu n’okuba nti (omuntu oyo) amanyi ekituufu era naazibikira amatuuge n'omutimagwe, era nassa ku maasoge ekibikka, olwo nno ate ani ayinza okumulungamya oluvanyuma lwa Katonda (okumutusa awo), abaffe temwebulirira!.\n24. Era (abakafiiri) bagamba nti (obulamu) tebuli okugyako obulamu bwaffe obw'okunsi, tufa era netuba balamu, tewali kituggya mu bulamu okugyako myaka (gya muntu) kuggwako, naye nga tebalina kumanya kwonna ku kikwatako, tebali bo okugyako bateebereza buteebereza.\n25. Ebigambo byaffe bwe bibasomerwa mu bunnyonnyofu (bwabyo), ekyekwaso kyabwe tekiba okugyako bagamba (bweba nga eriyo okuzuukira kale) mukomyewo bakadde baffe (abaafa) mwemuba mwogera mazima.\n26. Bagambe (ggwe Nabbi Muhammad) nti Katonda y'abawa obulamu oluvanyuma nabatta ate oluvanyuma agenda kubakungaanya nga batwala eri olunaku lw’enkomerero teruliimu kubuusabuusa naye abantu abasinga obungi tebamanyi.\n27. Bwa Katonda yekka obufuzi bwe ggulu omusanvu ne nsi, era era bubwe olunaku lw’enkomerero lwelituuka, olunaku olwo abonoonyi balifafaganirwa.\n28. (Kwolwo) oliraba buli kibiina nga kifukamidde (olwokutya). Buli kibiina kiriyitibwa okugenda awali ekitabo kyakyo (ekyo ekirimu emirimu gyabwe era baligambibwa nti) olwaleero muli ba kusasulwa ebyo bye mwali mukola.\n29. (Era baligambibwa nti) ekitabo kyaffe kino kiboogerako mu mazima (anti) mazima ffe twawandikanga buli kye mwakolanga.\n30. Olwo nno abaakola emirimu emirongoofu Mukama omulabirizi waabwe ali bayingiza mu kusaasira kwe (era) ekyo kwe kwesiima okweyolefu.\n31. Ate abo abakafuwala (Katonda alibagamba nti) abaffe ebigambo byange tebyabasomerwa ne mwekuluntaza ne mubeera abantu abonoonyi.\n32. Era bwe mwagambwanga nti ddala endagaano ya Katonda ya mazima era nti ekiseera ekyenkomerero tekiriimu kubuusabuusa, mwagamba nti ekiseera ekyenkomerero tetumanyi kye ki. (Ebikikwatako) tuwammanta biwammante, era ffe tetukirinaako bukakafu.\n33. Era (awo) obubi bwebyo bye bakola buli beeyoleka era biribebungulula ebibonerezo byebyo bye baali bajeeja.\n34. Era baligambibwa nti olwaleero tubeerabidde nga bwe mwerabira okusisinkana olunaku lwa mmwe luno, era omuliro bwe butuulo bwa mmwe era temugenda kufuna badduukirize.\n35. Ekyo nno mmwe (ekibatuusaako) lwakuba nti mazima mmwe ebigambo bya Katonda mwabifuula bya kujeeja era obulamu bwe nsi ne bubagayaaza, n’olwekyo olwaleero si bakugujjibwamu (omuliro) era tebagenda kugambibwa kwetonda.\n36. Ebitendo byonna bya Katonda Mukama omulabirizi we ggulu omusanvu, era Mukama omulabirizi we nsi, Mukama omulabirizi w’ebitonde byonna.\n37. Ebitiibwa byonna mu ggulu omusanvu ne nsi bibye yekka, era yye, ye nantakubwa ku mukono mugoba nsonga.\n(Send note: الترجمة اللوغندية - المؤسسة الإفريقية للتنمية - Sura:Al-Jaathiya - Aya:)


November | 2017 | Ekitibwa Kya Buganda\nFiled under Proverbs(Engeero) |\t2 Comments\nBy Paul Ssemaluulu (PhD)\n1.”BAKUYITA EMBUGA”…SI BUGANZI.\nBuli gwe bayita embuga tebamuyita kumuwa birungi. Oluusi baba bamuyita kumukuba oba kumusiba. Abamu kyebava batya okuyitibwa embuga.\n2.”BALEKE BAGGWE AKANYOOMAGANO”…NGA GW’AYAGALA Y’ALI KUNGULU.\nMukwano gw’omuntu bw’aba ng’alwana n’omuntu gw’asinza amaanyi, munne taba na kweralikirira, kyava tayagala na kubataasa mangu, ng’ayagala mukwano gwe amale okwemala ekkonda ku mwoyo.\n3.”BALIKOMYA EYO NE BAZZA”…YE MUNYORO AGENDA.\nBuganda ne Bunyoro bwe zaalwananga edda nga buli ludda olusinza amaanyi luwamba abantu ku ludda olulala. Abawambe abagumu baagezangako okubomba naye abamu baatyanga. Olugero lutuyigiriza butatya kwanganga bizibu.\n4. “BALIKUBA KU NDA ERIDDE”… MUKA OMUBBI TALAMULA BBA.\nBaka ababbi baagala eby’okulya n’ebintu ebirala okusinga obulamu bwabwe n’obwa babbaabwe, kyebava batasobola kubalabula.\n5.”BALIMUTTA JJO”…TEKIKULOBERA KUMUSENGA.\nOmuntu gwe basalidde ogw’okufa ne bamulaga n’olunaku olw’okuttibwa ayinza okusonyiyibwa n’atattibwa. N’olwekyo abaagala okubeera naye tebasaana kumuddukako.\n6. “BALO EMBOGO YAMUTTA”…NTI “BW’ATYO BW’AZIFUMITA”.\nOkwo kwali kubika naye olw’obutawuliriza bulungi, omukazi gwe baabikira teyategeera nti embogo ye yatta bba. Omukazi kyebaava bamuyita “Nampulirazibi”. Bulijjo tusaana okuwulirizanga obulungi ebitugambibwa.\n7. “BANDABA”…AFUNDA KU MUNAABO.\nEmmere bw’eba ey’abantu abangi, omuntu gwe batannaba kuwa bw’atayogera, n’alinda okumulaba obulabi, ayinza obutafuna. Mu bintu ebigabibwa byonna, atannafuna tasaana kusirika busirisi.\n8. “BANNANGE BANGI”…NGA TONNAGWA WABI.\nOmuntu bw’agwa mu kabi nga banne bamwabulira.\n9. “BINSANGA WANO”…Z’ENNIMI Z’OMUKADDE.\nAbantu abakulu bawulira ebintu bingi ebibabuulirwa abantu aba buli ngeri. Ebyo oluusi bye bongeramu ebyabwe ne bafuuka ab’ennimi oba ab’olugambo.\nOMUNYA GUJJIIRA KU NJU.\nEnnyumba y’ennimiro y’omunya kuba kwe gufuna bye gulya naye bw’eggya nagwo kwe gufiira nga gulaajana. Abantu abaggejjera ku bintu bye banyaga ku bannaabwe nabo oluusi batuuka ku kulaajana bwe batyo nga bafumbikiriziddwa ne bakwatibwa obulungi.\n11.”BWE BAAMBUULIRA SAATUULA”…\nNGA LWALI LWA MUGAGGA.\nEnnyimbe z’abagagga zituukibwamu abantu abagenda okufunamu obufunyi ebintu, oba okulya oba okunywa.\nTASENGUKA AGOBA BAJJA.\nOmuntu bw’agamba abaagala okusenga ku kyalo kw’ali nti, “Ebya kuno munaabisobola?” aba ng’atabaagaliza kusenga ko kubanga ye aba tavuddeeko.\nNG’AKUBBYE WA MU NJU.\nOw’omu nju bw’akubba n’omumanya ebigambo bikulema okwogera amangu.\nNG’AKUZAALIRA OMUKAZI ALOGA.\nOmuntu tayinza kwasanguza bigambo bibi bwe bityo, bwebiba nga bikwata ku mukulu amuzaalira omukazi. Ebisobyo by’omuntu omukulu oba ow’ekitibwa tebyatuukirizibwa.\n15.”EBIGAMBO BYA KUNO BINGI”…\nNG’OMWAMI Y’ASUZA ABABBI.\nOmwami bw’aba nga y’asuza ababbi, ebigambo ebimufaako n’ababbi b’asuza abantu batya okubyogera akaati.\n16.”EBIGAMBO BYA KUNO NGA TEBYEKWEKA!”…\nOmuntu okumwogerako nti ayagala gundi, ate era ng’amwagala, tekimunakuwaza.\nNG’ADDA KU NNYOKO WAALI.\nMu mpisa z’abaganda, ebukojja teba wammwe era baganda ba nnyoko bwe batabaayo, tobaayo na ssimba.\nAGULA MUTWE GWA NTE.\nAyagala okulya ku bibye olw’okwekubagiza ng’amaze okufiirwa ebintu asaana kugula nnyama esanyusa so si mutwe.\n19.”EBY’OMUGAGGA BIJJA BYOKYA”…\nOMUSOTA BWE GUGENDA W’ALI NG’ADDUKA.\nOmusota adduka gwaki anti nga bintu bye bye bigenda gy’ali?\nBW’ALWALA EBBWA NG’ANYIGA.\nKale singa alireka ne livunda nga bw’agamba.\nNGA BAMUWAAYIRIZZA MUKAZI MUKADDE.\nOmusajja okumuwaayiriza okuganza omukazi omukadde kimunyiiza nnyo. Gwe bawaayiriza kyava ayagala n’okusenguka ku kyalo.\n22. “EBYOKULYA TEBYANDEETA”…\nOMUGENYI AKIINA NNYINIMU.\nOmugenyi bw’atalya bugenyi gy’akyadde n’asiibuza nnyinimu ebigambo ebyo, aba ayoggedde kaati nti anyiize olw’obutamuwa bugenyi. Oluusi omugenyi ayinza okuba nga tayogeza nnyiike naye anti “Kamwa kabi…”.\n23. “EGINDI WALA”…\nNGA TEKULI MUMANYI.\nGw’oyagala ennyo ne bw’abeera ewala era owaliriza n’otuukayo omulabeko.\n24. “EKKUMI TERIKYAWA OMU”…\nOmuntu bwe bamwogerako obubi ne wataba amubbirako tayinza kugamba nti, “Ekkumi terikyawa omu”.\n25.”EKYOKWEBIKKA KIRINTWALA EKIPAALO”…\nNGA NE GY’ALIKIGGYA AMANYIIYO.\nOmuntu omugezi agenda okuva mu kifo oba ku mulimu nga gy’agenda alabye nga walungi.\n26.”EMBAGA ENYUMA KIRO”…\nBW’ATAGENDA KUBBA AGENDA KULWANA.\nEmbaga z’ekiro ababbi n’abakozi b’ebibi eby’engeri endala bazaagala nnyo.\nNGA SI MUGANZI.\nObuganzi bukozesa ebintu bingi. Omuganzi bw’asiibula, omwami ayinza okumusibirirayo akantu. Ayinza n’okumuwerekerako ne banyumyamu nga bali babiri.\n28.”EMBUUZE ZE NVA”…\nNGA MWANNYOKO Y’AZIFUMBYE.\nOlugero lutulabula nti si kirungi okubuuliza ku bugenyi, mu ngeri y’okwenyinyala, enva ze baba bakufumbidde, okuggyako nga mwannyoko y’azifumbye.\n29.”EMBWA YANGE TEBBA”…\nNG’EYISE KU LWA TABA (OLWANIKO).\nKiba kizibu embwa okuyita ku bintu by’eyagala nga byanikiddwa n’eteryako. N’omubbi bw’atyo, tayinza kuyita ku bintu by’ayagala n’atabibba, bwe wataba abikuuma. Olugero lutegeeza nti omubbi tayinza kugaanirwa.\n30.”ENDWADDE Y’OMUTO TEKWATA”…\nOmwana w’omuganzi bw’alwala endwadde ekwata, kitaawe tamwegobako naye ow’omukyawe amugamba mangu nti, “Genda ewa nnyoko; ojja kunsiiga obulwadde”.\n31.”ENSI EGULA MIRAMBO”…\nNGA TEBASSE WUWO.\nOmuntu wo bwe bamuttira mu lutalo toyinza kwogera bw’otyo.\nOmuntu agamba nti ensimbi zaabula lwaki tazinoonya? Omugayaavu atayagala kukola tayinza kufuna nsimbi.\n33.”ENSIMBI ZE NFUNA SIMANYI GYE ZIDDA”…\nOyo ensimbi z’awa nga bamukutte ne baka abasajja tazijjukira.\n34.”EWAFFE ZIRYA NGUGO”…\nEngugo gwe muddo ogulimu omunnyo ogukuza obulungi ente n’embuzi. Omuntu akusaba okumuwa ente oba embuzi azikulundire nga zirya ku ngugo akulaga maliba ng’agamba nti zaafa, songa yalya ndye. Abakumpanya bwe batyo bwe bakola.\n35.”EY’EMBUZI SI YA ENTE”…\nEnnyama y’embuzi teyala ng’ey’ente naye omuntu bw’ayogera atyo aba agamba nti omulala obutagiryako si nsonga kasita nga ye aliddeko. Omuntu atalumirwa banne bw’amala okugabana ku kintu ekitonao tafa ku banne ababa batafunye.\n36.”GANAAKALIRA KU NNYAGO”…\nOlunyago luba ku ffumu. Edda abantu baayitanga n’amafumu gaabwe olw’okwerinda. Omuntu ali mu bwangu olwamalanga okulya ng’anaaba mu ngalo, ng’asitula. Bwebaamugambanga nti, “Tolinze na mazzi kukala mu ngalo!” ng’addamu nti, “Ganaakalira ku nnyago”.Omuntu agenda amangu bw’atyo teyasobolanga kwetegereza bakyala abaabanga bamufumbidde emmere.\nOmuntu bw’azza omusango ne yeetonda ayinza okusonyiyibwa oba okuweesebwa engassi entonotono.\n38.”KA MBUUKIRE BAABA W’ABUUKIDDE”…\nKWE KUGWA MU NTUBIRO.\nOmuntu tasaana kugoberera bugoberezi omulala ky’akola. Asaana amale okulaba nga tekiimuviiremu kabi.\n39.”KA NDUVE KU NTONO”…\nNG’OMUYALA ASANZE WE BAFUMBA.\nOmuyala bw’asanga we bafumba asimbula embooze enyuma, emmere esobole okuggya nga baanyumiza tebannamutamwa.\nOkuwaanawaana omuntu kuyinza okumukozesa ebintu ne bimuviiramu akabi.\nEkintu omuntu ky’alinako obwannannyini kimwesiimisa okusinga ekya lukale.\nOKW’EKYENGERA ABA “MULAMBUZI”.\nMu njala abantu abamu tebaagala kukyalirwa. Abakyalira bamwogerako nti “Awummunta”. Bw’abakyalira mu kyengera bamwagala ne bamutenda obulungi olw’okubalambula.\nOmuntu eyasuubiranga nti Kabaka alimuyiiyiza obwami olw’okusumika obulungi teyabufunanga. Obwami baasabanga busabe.\nNGA NE GW’AYAGALA MW’AGENDEDDE.\nMukwano gw’omuntu bw’agenda mu kifo kyonna okwesanyusa, munne n’atasobola kugenda naye, oyo asigadde awulira ennaku, kyava ayogera ebigambo ebyo asobole okuwummulizaawo ebirowoozo bye.\nEngabo ky’ekyokulwanyisa buli musajja kye yabeeranga nakyo olw’okwekuuma. Omugayaavu bwe waabangawo emirembe nga tagigula. Abatamanyi kwerinda weebali bangi ne kaakano.\n46. “KIRIBA EDDA”…\nMMESE YA MU MUTALA.\nEmmese y’omu mutala erwawo okulya ku mmere gye baba basimbyemu naye oluvannyuma egituukako. Ate omukazi bw’azaalira omwana mu lusuku, omwana bamutwala mangu mu nnyumba, omwana omulala ne bamuleka nga bamufugise mu kitooke. Naye ekiseera kituuka omwana gwe baatwala mu nnyumba ne bamuzza mu lusuku naye ne bamuziikayo. Oyo naye baamwogerako nti, “Kiriba edda”. Olugero olwo lutulabula obutasekereranga bannaffe nga batuuse mu kabi naffe akatulindiridde, ng’obukadde n’okufa.\n47.”KOZA MPOLA TUMALIRIZE”…\nNGA MUNDA YANYIIZE DDA.\nBw’okoza ne munno n’alaba ng’enva ojja kuzimalawo mangu anyiiga. Agenda okukugambako nga takyalina kirala kya kukukolera. Obuntu bulamu bwetaagibwa nnyo bwe tuba nga tulya ne bannaffe oba nga tunywa nabo oba nga tukola nabo ebintu eby’engeri endala.\n48.”KUNO KWE KWAFFE”…\nWaliwo abantu abatayagala kumanyibwa gye basula.\n49.”KUNO TEKULI KABI”…\nAbantu ababi bayinza okutuuka buli wantu, n’ensolo enkambwe ziyinza okutuuka gye zitalowoozebwa kubeera, n’olwekyo omuntu asaana okwerabirira wonna w’aba ali.\n50.”KUZAALA KULIMU KI?”…\nNGA GWE WAZAALA TAKUWULIRA.\nOmwana atawulira oba atayamba bazadde be y’abagambisa nti okuzaala tekulina kye kugasa.\n51.”KUZAALA KULUNGI”….NGA GWE WAZAALA AKUWULIRA.\n02/19/2013 – 22:45 | Abazadde N’Abaana Baabwe\nAmakulu: Omwana awulira era ayamba abazadde be y’abagambisa nti, okuzaala kugasa nnyo.\n52.“KWATA N’OWAAYO”….NGA YASIKIRA MUSIKIRE.\n02/13/2013 – 17:45 | Okweyagaliza Fekka.\nAmakulu: Abantu abamu tebamanya buvunaanyizibwa bwabwe ku bantu be basikira, kyebava batabayisa ng’abantu baabwe ddala.\nOmuntu ayinza okubulwa omwana olw’okunyooma omukazi eyandimumuzaalidde, ng’agamba nti, “Kino ekiwala ekyayenganga ettaka nga nkiraba nkyagala ntya!”\n54.”KYE NDIKUWA OLIKWASAAKO EBIRI”…\nAKUWA LUMONDE WA BIKUTA.\nLumonde muzibu okususa n’omukono ogumu. Olwo olugero luli mu kusaaga.\n55.”LEKA EGWE AKASANDA”…\nKirowoozebwa nti omukazi bw’afumba emmere ng’enjala temuluma nnyo, tabuguutana kugijjula mangu. Bba bw’agimusaba kyava amuddamu nti, “Ka emale okujjiira ddala obulungi”.\nOmuyizzi alinda ekisolo okuggwaayo y’afumita omukira. N’ebintu ebirala bye tukola, tusaana okumanya ekiseera ekituufu eky’okubikoleramu.\nOmukazi bw’amala okugamba banne nti talina lumonde mu musiri ate n’asimayo eminwe ng’alabye ku mwannyina assaawo ensonga nti oyo yali tamulabye. Ekyo kitegeeza nti oluganda kintu kikulu nnyo.\nOMUWUULU ENSWA AZIMALIRA KU KISWA.\nOmuwuulu bw’ajjukira ng’eka talinaayo mukazi gw’azitwalira kwe kuziriira ku kiswa. N’ebintu ebirala abawuulu bwe batyo bwe babyeriira gye baba babisanze ne babimalawo.\nAGULA MAGI NA NSUWA.\nEnsuwa n’amagi bwe bigwa wansi byatika bubi. Omuntu okufiirwa ensimbi ze mu bintu ebirala ate n’asuubula ensuwa oba amagi ayinza okweyongera okufiirwa.\nNGA TALABYE AMUNYONYOOGERA.\nOmukadde naye ayinza okusanyuka ng’alabye gw’anyumya naye obulungi\nJOHNSTON'S LANDLORDS, BATAKA ENDED!\nNikissi Serumaga on Cotton was first introduced in…\nMazzi Rose on 60 Luganda Proverbs(Engero) an…


Bukedde Online - Ssente z'Emyooga zitabudde abasuubuzi b'omu katale\nSsente z'Emyooga zitabudde abasuubuzi b'omu katale\nAdded 25th April 2021\nOno ng'ayomba olw'obutafuna ssente zino.\nSsente z'Emyooga zitabudde abasuubuzi mu katale ka Kitebi Mutundwe Market Venders, ng'abamu balumiriza abakulembeze baabwe okubasosola ne batafuna ssente zino ate abalala bbo ne bazifuna kyokka nga bonna bakolera mu katale ke kamu.\nOkwerangira kiddiridde akulira okugaba ssente z'emyooga mu munisipaali y'e Lubaga Richard Happy, okutuuza olukiiko lw'abasuubuzi mu katale kano, okubasomesa engeri gye bagenda okukozesa ssente z'Emyooga ezaabaweeereddwa.\nAbasuubuzi bagamba nti, beekolamu ebibiina eby'enjawulo bina okuli; eky'abatunda ebibala, abatunda eby'okunywa ssaako ne ky'abasuubuzi kyokka ebibinja bisatu byo byafunye ssente ate bbo abatunda amatooke ne batafuna nga kati baagala okunnyonnyolwa okutuufu.\nAbasuubuzi b'amatooke bakalambidde nga bagamba nti, waliwo embeera ey'obusosoze eyakolebwa nga baagala gavumenti ne be kikwatako, baveeyo bakole obwenkanya nabo bafune ssente beekulaakulanye, baleme kusigalira nga bannaabwe abali mu katale ke kamu bbo bagenda maaso.\nBbo abaafunye ssente basagambiza, bagambye nti, ssente baakuzikoseza n'obwegendereza beekulaakulanye.\nRichard Happy, akulira Emyooga e Lubaga agumizza ab'amatooke nti, ensonga yaabwe baakujikolako amangu ddala n'abasaba babeere bakkakkamu.\nMukola ki mu bbaala n'amacupa g'omwenge nga tegannaggulwa\nBp. Zziwa asabye gavumenti ku misolo egissibwa ku pulojekiti za Eklezia\nBalaze emikisa gya muwala wa Ssentongo okumuddira mu bigere\nLeero mu mboozi y'omukenkufu tukulaze engeri gy'oyinza okukozesaamu butto w'ekinzaali okulwanyisa alaje


Bukedde Online - Nameere asonyiye Faridah Nakazibwe\nBannanyini bizimbe balemeddeko bazzeemu okusisinkana minisita...\nOmutendesi Bamweyana olwegasse ku Wakiso Giants FC n'awera\nDokita w'e Mbale atemuddwa mu ntiisa!\nJUSTINE Nameere asonyiye Faridah Nakazibwe omukozi w’oku Ttiivi bwe bamaze ekiseera nga bagugulana kyokka ono amulabudde okwegendereza bba, Umar Ssali gw’agamba nti yandimusuula mu bizibu ebirala.\nNameere ne Nakazibwe\nJUSTINE Nameere asonyiye Faridah Nakazibwe omukozi w'oku Ttiivi bwe bamaze ekiseera nga bagugulana kyokka ono amulabudde okwegendereza bba, Umar Ssali gw'agamba nti yandimusuula mu bizibu ebirala.\nNameere eyabadde ayogeza obukkakkamu yategeezezza nti amaze okulagira balooya be okuggyayo n'emisango gyonna gye yali aggudde ku Nakazibwe mu kkooti ne ku poliisi.\nAbabiri bano bamaze ebbanga nga bagugulana, oluvannyuma lwa Nakazibwe okutegeeza nti Nameereyali atabula obufumbo bwe ne nkuba kyeyo, Umar Ssali, Nameere kwe kuddukira mu kkooti n'aggula ku Nakazibwe emisango omuli okumwonoonera erinnya n'okumwogerako kalebule.\nWabula Nameere agamba nti oluvannyuma lw'okutuukirirwa abantu ab'obuvunaanyizibwa abawerako okuli ne Maama Fiina nga bamusaba asonyiwe Nakazibwe naye kwe kwekuba mu mutima n'amusonyiwa. Ekirala agamba nti yagenze okulaba ng'olutalo lwe balimu terulina gye lubatwala, nti kubanga ne bw'anaaba asinze Nakazibwe mu kkooti, talina ssente z'ayinza kumuliyirira kwe kusalawo ensonga azirekere Katonda.\n"Ekirungi ensi amazima yagategedde nti Nakazibwe yampaayiriza wadde ye yagaanyi okuvaayo mu lwatu okunneetondera. Ng'omuntu alina erinnya ery'okukuuma era atwalibwa ng'ekyokulabirako ate nga waliwo n'abantu ab'obuvunaanyizibwa abantuukiridde, Nakazibwe musonyiye kyokka ssinga kamutanda n'addamu okunnumba oba okumpaayiriza ku mulundi guno agenda kulaba Nameere omutuufu."\nWabula Nameere w'aviiriddeyo okwogera bino ng'aba wagizi ba Nakazibwe batandise okumutabukira nga bamulanga okwesiba ku linnya lya ssereebu waabwe, okumulumba n'okumwogerera amafuukule ng'ayita ku mikutu gy'amawulire egy'enjawulo kw'abadde ayogerera ennaku zino.\nKu wiikendi Nameere aliko emikutu gya ttiivi kwe yabadde ng'ayogera ku nsonga ze ne Nakazibwe kyokka Nakazibwe naye ng'ayita ku mikutu gye egya ‘social media' obwedda awereeza obubaka obukoona Nameere ng'agamba nti ye mazzi mawanvu n'ebirala.\nWadde nga Nameere okusonyiwa Nakazibwe abawagizi ba Nakazibwe bakuyise kupondooka, bano Nameere abaanukudde ng'agamba nti ye tafaayo kasita ensi yategedde amazima.\nMu bubaka bwe yatadde ne ku mukutu gwe ogwa Face book okulaga nti amusonyiye yamuweerezza n'ekyawandiikibwa ekya Matayo 18:21-35\n"NAMEERE ALI MU KATEMBA"\nBwe yatuukiriddwa ku ssimu ku nsonga y'okumusonyiwa, Nakazibwe yasoose kuseka ng'agamba nti oyo katemba era tayagala kumubeeramu. "Nze Nameere sinnamusaba kisonyiwo. Ye yagenda mu kkooti era okusinziira ku kye mmanyi, kkooti tennaba kutuuka kuwulira musango."\nYayongeddeko nti, "Sinnategeezebwa mu butongole okuva gy'ali oba mu balooya be ku nsonga gy'ayogerako.\nNameere ayogedde bingi nga nze nsirise era akyayogera naye amazima gali nti nze saagala kubeera mu katemba we ndeka nkuume ekitiibwa ne kkiraasi yange."\nBalaamu ayogedde ebyamugoba ku kuwasa\nEyabadde asaddaaka omwana akaabidde mu kaduukulu\nLwaki amasabo galemeddewo wadde abagakolamu tebaggwa mu bikolobero\nBannanyini bizimbe balemedd...\nAKAKIIKO kebassaawo okubaga ebinaagobererwa kisobozese okuggulawo akeedi z’omu Kampala kamalirizza lipooti eno...\nAba ttiimu y'essaza lya Gom...\nOLUVANNYUMA lw’ Essaza lya Gomba okusaasaanya ssente empitirivu mu kugula abazannyi, abakungu baalyo bafunyemu...\nOmutendesi Bamweyana olwega...\nOMUTENDESI omuggya owa Wakiso Giants FC mu Star times Uganda Premier League, Douglas Bamweyana asuubizza omupiira...\nBryan White mulwadde muyi: ...\nBryan White mu kiseera kino asizza ku byuma amaze wiiki biri mu ddwaaliro ly'e Nakasero kyokka embeera ye ekyagaanye...\nOmubaka Kato Lubwama bamulo...\nOMUBAKA Kato Lubwama ( Lubaga South) amaze essaawa ssatu mu sweeta ng'abasawo bamulongoosa n'okumwekebegya omulundi...


Bukedde Online - 'Nze ne mmami tuli ku bunkenke'-Muwala wa Bugingo\nSiba kwawukana na mukazi yandinkoze ekibi ...\nMUWALA w'omusumba Aloysius Bugingo alaze kitaawe bw'ayolekedde okubaleetera obuzibu ng'abuzaabuza ettaka ly'ekkanisa ekijja okutabula endiga zirowooze nti aba famire bonna beekobaana okulitwala.\nWadde ettaka lyawandiisibwa mu mannya ga Bugingo, Doreen ne Teddy Naluswa Bugingo mukazi wa Paasita Bugingo ku biwandiiko baliko nga abajulizi ekitegeeza nga nabo bavunaanyizibwa. Doreen agamba nti ekizibu kiri nti omusumba alina bingi by'akola yekka nga teyeebuuzizza ku famire ye ate nga nabo bavunaanyizibwa kyenkanyi.\nWano kwe kugamba nti, okuvaayo okwogera mu mawulire tebaagala kulaga nga bwe batalina mmizi, wabula okwetaasaako abalokole b'ekkanisa eyo abamu abalaba ebintu bino nga bitambula bubi ate ng'olukongoolo tebalussa ku Bugingo yekka wabula ne ku muwala we Doreen ne nnyina.\nObutakkaanya okusinziira ku Musumba Bugingo, busibuka ku ye okwagala okwongera ku muwendo gw'abantu ekkanisa eyo n'ettaka mwe byawandiisibwa, agatteko omuyambi we Francis Mutaawe era gw'atwala nti y'amuddirira mu bukulu bw'ekkanisa wabula nti Doreen ne Teddy kino bakiwakanya era nti baamutwala ne mu kkooti.\nBugingo agamba nti ekkanisa ya balokole bonna si famire ye era awo we yasinziira n'okugoba bombi mu kkanisa. Doreen agamba nti ayagala nnyo eby'emmotoka nga kwe yasinziira okutandika okutunda sipeeya waazo nti era eby'ekkanisa yabivaamu ng'embeera etabuse kitaawe bwe yatandika okwefuula.\nDoreen yagaanyi okwogera ku muwala akola ne Bugingo agambibwa nti ye yaleeta embeera y'okutabuka kwa kitaawe ne nnyina. Mukyala wa Bugingo ayise bba akomewo eka Mukyala wa Bugingo naye alemeddeko n'ategeeza nti teri kwawukana nga Bugingo takuhhaanyizza bantu bonna abaaliwo ku mbaga yaabwe.\nTeddy Naluswa Bugingo eyasangiddwa mu maka gaabwe e Kitende ku lw'e Ntebe yagambye nti, bba yamusaba baawukane ye n'agaana kwe kutandika okumutiisatiisa nti agenda kumuwaayiriza nga bw'ayagala okubba ettaka ly'ekkanisa. Agambye ye talina buzibu na bba era ayagala akomewo awaka kubanga yamusonyiwa. Yagambye nti Bugingo yafuuka nnakyemalira tayagala kuwabulwa ku buli nsonga\nTemuleka baana mu nnyumba kiro


BAMBI! Omusajja akubye omuwala waaya yinki 9, ebitundu by’ekyama biri mu maziga olw’obulumi – The Bridge Uganda\nBAMBI! Omusajja akubye omuwala waaya yinki 9, ebitundu by’ekyama biri mu maziga olw’obulumi\nPoliisi mu kibuga Lagos mu ggwanga erya Nigeria, atandiise okunoonya omusajja eyakoze efujjo ku muwala nga bali mu loogi.\nOmuwala ali mu gy’obukulu 23 agamba nti waliwo omusajja eyamusuubiza omulimu ne ssente singa akkiriza okwegatta naye.\nMu kiseera kino eky’okulwanyisa Covid-19 ng’abantu bangi tebalina mirimu, omuwala agamba nti yakkirizza kuba abadde talina mulimu ate ng’alina okunoonya ssente okulabirira omwana we ssaako naye okwebezaako.\nAkawungeezi k’olunnaku Olwokutaano, omusajja yamututte mu loogi, wabula yamukozesezza nga tayambadde kondomu ekiro kiramba.\nOmuwala asangiddwa mu loogi ng’ali mu mbeera mbi, alumizibwa ebitundu by’ekyama, talina maanyi era agamba nti omusajja yadduse olw’okutya ng’alowooza ayinza okuba afudde.\nPoliisi eyingidde mu nsonga okuyambako omuwala okunoonya omusajja wabula omuwala atwaliddwa mu ddwaaliro ng’ali mu maziga nga yenna alumizibwa.\nAWO KALE! Kyaddaki Pulezidenti Museveni ayogedde amazima ku massomero, amasinziko ne bbaala, Bannayuganda balinze lunnaku\nESSANYU! Rema Namakula akuzizza, essaawa yonna agenda kulaga bba Dr. Ssebunya ebirungi bya waaya


Bukedde Online - Balaam ow'ebivvulu awandiisizza ekibiina kya People Power\nOmwana w'omugagga wa Steel and Tube afudde...\nBalaam mu Katono ate Bobi Wine mu kifaananyi ekinene ng'awaga\nBOBI Wine bamuteze akalippo bwe bamwesoose ne bawandiisa erinnya lya "People Power" ly'abadde akozesa mu kampeyini z'ebyobufuzi z'aliko. Okuva mu kampeyini mwe yawangulira ekifo ky'omubaka wa Kyaddondo East mu 2017, omubaka Robert Kyagulanyi (Bobi Wine) abadde akozesa ehhombo ya "People Power" era ne lifuuka erinnya ly'ekisinde ky'enkyukakyuka z'aluubirira okuleeta.\nWabula ttiimu eyakulembeddwa omutegesi w'ebivvulu, Balaam Barugahara yamwesoose n'ewandiisa erinnya lya ‘People Power' ng'eryabwe era ne balifunako obwannannyini.\nBannabyabufuzi naddala abali ku ludda oluvuganya gavumenti baakitaputiddewo nti kano kalippo ke bateze Bobi Wine okumulemesa okuddamu okukozesa erinnya lya People Power ng'erinnya ly'ekisinde ky'akulembera ekiruubirira okuggyawo obukulembeze bwa Pulezidenti Museveni mu 2021.\nMu kuwandiisa erinnya lino, baaligasseeko n'obubonero Bobi Wine bw'aludde ng'akozesa okuli ak'essaawa wamu ne langi emmyuufu nabyo ne babissaako ng'obubonero bwa kkampuni etaluubirira magoba gye baawandiisizza mu kitongole ekiwandiika amakampuni mu ggwanga. Kigambibwa nti mu kuwandiisa erinnya lino, Bobi Wine baamutadde mu kattu, okulondako ku bintu bisatu:\nOkwesonyiwa okuddamu okukozesa ekya ‘People Power' ekiyinza okumukosa mu buwagizi bwe.\nOkulikozesa ne batandika okumuleppusa mu kkooti ekiyinza okumuviirako okufiirwa obudde ne ssente sinakindi okutanzibwa ssente empitirivu ssinga aba awanguddwa mu kkooti l Okusalawo n'agenda mu nteeseganya ne ttiimu ya Balaam n'abawa ssente n'abagulako erinnya.\nWabula kino kiyinza okuba ekizibu ssinga akalippo kano kabeeramu ebyobufuzi emabega waako. Samuel Lubega Mukaaku omu ku bali mu kisinde kya ‘People Power' yagambye nti akalippo kano baakategedde gye buvuddeko era ne basalawo beerondemu abantu bawandiise erinnya lino, wabula bwe baatuuse ku ofiisi ewandiisa amakampuni ne bakabatema nti erinnya lyatwaliddwa dda. "Abaakiwandiisizza balina be bakolera naye ffe tetutidde." Mukaaku bwe yagambye n'agattako nti naye baakimukolako mu kalulu ka 2016.\nNti yalina ekibiina kye kye yatandika ng'ali Bungereza mu 2012 n'akituuma National Alliance for Change wabula bwe yakomawo mu Uganda okukiwandiisa mu 2015 ne bamutegeeza nti erinnya eryo lyatwalibwa dda abantu abalala.\nKyokka yagumizza abawagizi baabwe nti: Ffe olutalo luno tulututte mu bantu basalewo. Abo abaakiwandiisizza, kale bagende mu bantu babagambe nti be ba ‘People Power' abatuufu.\nYayongeddeko nti: Erinnya tujja kulikozesa era bwe baba balowooza okuwaaba, mpozzi banaawaabira ggwanga lyonna kubanga abantu bangi okwetooloola eggwanga kye boogera.\nBALAAM AYOGEDDE Balaam bwe yatuukiriddwa ku nsonga eno yakakasizza nti erinnya yaliwandiisizza era n'ategeeza nti akabonero kaabwe ka ssaawa ne langi emmyuufu nti kyokka mu kubironda tebaagoberedde bya Bobi Wine; baakoze kintu kyabwe.\nYagambye nti yatandise ekintu kino n'akiwandiisa n'ekiruubirirwa eky'okuyamba abakadde era emiramwa kwe bayimiridde gya kukyusa bulamu bw'abakadde mu ggwanga nga bakolaganira wamu n'abantu era mu kukolagana n'abantu nti mwe baggye ekya "People Power" ekitegeeza "Amaanyi g'abantu".\nYagambye nti kye baakoze ssi kibiina kya byabufuzi nti era tebaagala bategeerwe bubi kubanga ekintu kyabwe kya mwoyo gwa ggwanga kye baagala okutambuza ng'ekibiina ky'obwannakyewa. Yakkaatirizza nti tewali abakozesa era tebali mu byabufuzi n'agattako nti; "Simanyi lwaki ensonga eno mugiremeddeko kubanga nze sirabawo buzibu oba musango gwonna gwe nazzizza.\nGgwe olinayo omuntu yenna gw'omanyi eyawandiisa ‘People Power" n'alyoka awunzika nti bakyalina bye bategeka tayagala kulambulula bingi. Wabula yalabudde nti beetegefu okutwala omuntu yenna mu mbuga z'amateeka ssinga anaasangibwa ng'akozesa erinnya eryo n'obubonero obuliwerekera. Bwe yabuuziddwa ku Bobi Wine eyasangiddwa ng'akozesa "People Power", Balaam yayanukudde nti: Bobi Wine abalage bwino alaga nti eryo linnya lye oba kibiina kye.\nAndy Mukasa naye omutegesi w'ebivvulu owa Bbajjo Events nga muwagizi wa Bobi Wine yagambye nti Balaam ne banne bamaze ebbanga nga bapanga olukwe lw'okulemesa Bobi Wine n'okumunafuya mu byobufuzi, n'ategeeza nti kano ke kamu ku bukodyo bwe bayiseemu.\nOno agamba nti okusinzira ku kiwandiiko kye yalabyeko, Balaam baasooka kugenda mu kitongole ekiwandiisa ebibiina ne kkampuni mu ggwanga nga ennaku z'omwezi March 14, 2018 ne bakola okunoonyereza okuzuula oba Bobi Wine yali tannaba kuwandiisa linnya lino era bwe baakizuula ne balisibako (booking) era oluvannyuma ne baliwandiisa nga kkampuni etakola magoba. Bino we bibeereddwo nga Bobi Wine ali bweru wa ggwanga.\nYasookedde Jamaica ne yeetaba mu kivvulu oluvannyuma n'asisinkana Katikkiro waayo Andrew Micheal Holness era olwavuddeyo n'ayolekera Amerika gye yasisinkanidde Bannayuganda ababeera mu Washington DC era ng'asuubirwa okuyitira e Bungereza alyoke akomewo mu Uganda.\nBANNAMATEEKA BAKUBAGANYE EMPAWA Bannamateeka abamu bagamba nti eky'okuwandiisa erinnya tekijja kuyimiriza Bobi Wine kukozesa kigambo, ate abalala nga bagamba nti kigenda kumubeerera kizibu.\nLuyimbaazi Nalukoola akolera mu Nalukoola Kakeeto Advocates and solicitors yagambye nti: Bobi Wine ajja kuddamu akozese ebigambo bye ne langi ebya ‘People Power' kubanga ekigambo ekyo kiva mu Ssemateeka ennyingo esooka egamba nti obuyinza bwonna buli mu bantu (Power belongs to people). Ekyo kiri mu Ssemateeka era ne Bobi Wine si ye yatandikawo ekigambo ‘People Power' wabula abaakola Ssemateeka wa 1995.\nEkirala aba Bobi Wine bwe baba baagadde basobola n'okukiwandiisa ng'ekibiina ky'ebyobufuzi n'atwalirako ne langi n'obubonero bwakwo kubanga Balaam yawandiisizza kkampuni ssi kibiina kya byabufuzi.\nObwannannyini bw'ekintu obufuna gwe okisoose naye kino kyaliwo dda mu Ssemateeka, ne langi emmyufu aba UPC baludde nga bagikozesa era tesookedde ku People Power.\nKyokka Moses Kabuusu yagambye nti: Bwe kiwandiisibwa ng'ekyo bwe kyakoleddwa, waba tewali muntu mulala asobola kukozesa linnya eryo era kitegeeza tewali mulala ayinza kuliwandiisa okuggyako ng'otegeeraganye n'eyakiwandiisizza.\nBobi Wine bw'aba ategeka okwewandiisa ng'akozesa erinnya eryo, kitegeeza nti agenda kulabulwa akakiiko k'ebyokulonda nti ky'agezaako okuwandiisa kyawandiisibwa dda.\nMicho asudde abazannyi 15\nEbya Cranes bijulidde Namboole, yeetaaga 2-0 okuyitako


Bukedde Online - ▶ Ebisaliddwaawo mu lukiiko lwa minisita n'abamasomero\nAbamu ku bannannyini masomero abeetabye mu lukiiko.\nABAKULIRA amasomero g'obwabannannyini bapondoose ne bakkiriziganya ne gavumenti okugaggulawo nga March 01, 2021 nga batandika n'abaana aba P6, S3 ne S5 nga gavumenti bwe yalagidde.\nBannannyini masomero gano abeegattira mu kibiina Proprietors of Private Education Institutions Association Uganda ababadde bakulembeddwaamu ssentebe waabwe Mike Kironde baasisinkanye Minisita omubeezi ow'amatendekero aga waggulu Dr. JC Muyingo eggulo mu kafubo ak'ekyama ne bakkiriziganyiza okuggulawo amasomero nga gavumenti bw'ekola ku nsonga zaabwe.\nKu ssente obuwumbi 2,500/- Museveni ze yabasuubiza nga bannannyini masomero g'obwannannyini nga baabadde baagala zisooke zibaweebwe nga tebannaggulawo, Kironde yagambye nti minisita Muyingo yabagumizza nti nga bwe baggulawo amasomero gano ensonga yaabwe eno agenda kugituusa ewa Museveni mu bwangu asobole okulaba bw'agikolako," Kironde bwe yategeezezza.\nOlwavudde mu kafubo, Kironde yasabye banne bonna gye baali nti baggulirewo abayizi nga March 1, 2021, abayizi aba P.6, S.3 ne S5 batandike okusoma era yasabye bannannyini masomero bagalongoose amasomero gaabwe n'ebibiina abaana basobole okuddayo ng'embeera nnungi.\nKu ssente ze babanjibwa bbanka ze baali beewoola basabye, minisita okwogera ne Pulezidenti okwogerako ne bannannyini bbanka zino babaggyirewo amagoba ku ssente ze babaawola kubanga nabo babadde balaba nti tebakyakola.\nMu ngeri y'emu Kironde yawadde bannannyini masomero amagezi okugenda okusisinkana bannannyini bbanka gye beewola ssente baddewo bakkaanye ku ngeri gye balina okusasulamu ssente z'ebiwola kibayambe obutalaba bulabi nga bbanka zitandise okukwata buli kikuumi ekigenda ku akawunti zaabwe batuuke n'okuggya okubatundako amasomero gaabwe.\nBo abazadde abalina obuzibu mu kusasula ssente za fiizi baaweereddwa amagezi okutuukirira abakulira amasomero gano bakkaanye ku ngeri gye basobola okusasulamu fiizi zaabwe mu bitundutundu era n'abamasomero basabiddwa bakwatagane n'abazadde bulungi.\nChristopher Kiwanuka Kaweesa, yagambye nti ku ky'amasomero ga nassale basabye minisita abagambire Pulezidenti Museveni nti bw'ogaana nassale okugenda mu maaso n'okusomesa kirina obuzibu bw'amaanyi bwe kibeera kitadde ku byenjigiriza.\nKiwanuka yagambye nti okuva mu myaka gya 1990's okutuuka mu 2018, kiraga nti amasomero ga nassaale bwe gatandikibwawo kyayongera kinene okugoba obutasoma mu Bannayuganda kubanga omwana atayise mu nassale abeera muzibu nnyo okukwata ebintu bye bamusomesa ku myaka emikulu.\nAbantu batandise okudda mu kibuga\nAba NUP abeesimbyewo ku bifo bya bakansala ba KCCA baweze okukuuma akalulu\nAl Shabaab beewaanye okukuba bbaasi ya Uganda\nBalangidde poliisi okulemwa okukwata abatta abantu